
	Praktična smernica
Zahteve za odlaganje visokoradioaktivnih odpadkov

	V Praktičnih smernicah opisane vsebine ne nadomeščajo niti ne razširjajo zahtev iz zakonov in podzakonskih aktov in zato niso obvezujoče. V njih je opisano, kaj URSJV prepoznava kot dobro izpolnjevanje zakonskih zahtev. Stranke pa lahko tudi na druge načine uresničujejo svoje pravice in pravne koristi ali izvajajo zaveze iz predpisov, vendar morajo pri tem računati, da bo URSJV v takem primeru potreboval več časa za presojo ustreznosti in zahtevala več dopolnilnih razlag.

Praktična smernica podaja priporočila stranki glede odlagališča visokoradioaktivnih odpadkov (v nadaljevanju: VRAO) v vseh fazah odlagališča. Pri opisu posamezne faze je upoštevan stopenjski pristop. Glede na to, da je projekt odlagališča še v začetnih fazah, to je umeščanje odlagališča v prostor, je ta del bolj podrobno opisan. Podrobneje so podane priporočene zahteve za izbiro lokacije novega jedrskega objekta, to je odlagališča VRAO. Za umeščanje novega jedrskega objekta v prostor se uporabljajo določila v:
Zakonu o urejanju prostora,
Zakonu o varstvu okolja,
Gradbenem zakonu, 
Zakonu o varstvu pred ionizirajočimi sevanji in jedrski varnosti,
Pravilniku o dejavnikih sevalne in jedrske varnosti,
Uredbi o območjih omejene rabe prostora zaradi jedrskega objekta,
Resoluciji o nacionalnem programu ravnanja z radioaktivnimi odpadki in izrabljenim gorivom za obdobje 2023–2032 in
Resoluciji o Strategiji prostorskega razvoja Slovenije 2050 - ReSPR50.
Ta praktična smernica je povzeta po dokumentu IAEA Geological Disposal Facilities for Radioactive Waste, No. SSG-14, 2011. Varnostni standard IAEA je namenjen upravnim organom pri določanju zakonskih zahtev pri izbiri in ocenjevanju lokacije jedrskih objektov. Podane so smernice, ki jih je priporočeno upoštevati, da lokacija ne predstavlja tveganja za ljudi in okolje.
[bookmark: _Toc237509633][bookmark: _Toc228003424][bookmark: _Toc189387063][bookmark: _Toc241658472]Uvod
Praktična smernica je namenjena predvsem podrobnejšemu opisu izpolnjevanja 95. člena Zakona o varstvu pred ionizirajočimi sevanji in jedrski varnosti (v nadaljevanju ZVISJV-1), ki pravi, da je za državne prostorske načrte, s katerimi se načrtuje jedrski objekt, potrebno pridobiti smernice in mnenje organa, pristojnega za jedrsko varnost. Organ, pristojen za jedrsko varnost, v postopku priprave smernic predlaga obseg in natančnost informacij, ki morajo biti vključene v okoljsko poročilo v delu, ki se nanaša na jedrsko in sevalno varnost, pri čemer določi stopnje dovoljene obremenjenosti okolja zaradi sevanja.
Izpolnjevati je potrebno tudi 9. člen Pravilnika o dejavnikih sevalne in jedrske varnosti (v nadaljevanju: JV5), ki določa, da je pri projektiranju in umeščanju sevalnega ali jedrskega objekta v prostor treba upoštevati lastnosti lokacije, vključno z vplivi na objekt, ki izvirajo z vplivnega območja lokacije. Projekt mora upoštevati posebne obremenitve in okoljske razmere, ki so jim izpostavljeni strukture, sistemi in komponente (SSK) zaradi notranjih in zunanjih dogodkov, vključno z naravnimi dogodki, značilnimi za območje lokacije, ter dogodki zaradi človeških dejavnosti, vključno s krivdnimi dejanji.
[bookmark: _Ref159402120][bookmark: _Toc159407042][bookmark: _Toc189387064][bookmark: _Toc241658473]Umeščanje odlagališča v prostor
[bookmark: _Toc241658474]Splošen opis umeščanja
Resoluciji o Strategiji prostorskega razvoja Slovenije 2050 - ReSPR50 (v nadaljevanju: ReSPR50) določa, da se rešitve za trajno odlaganje Visoko radioaktivnih odpadkov poiščejo v sodelovanju s širšo mednarodno skupnostjo. Izhodiščna območja za izbor možne lokacije za odlagališče visokoradioaktivnih odpadkov se preverijo na podlagi rezultatov strokovnega vrednotenja ozemlja glede na primernost in temeljijo na merilih, ki pogojujejo varnost odlagališča. Presoja alternativnih lokacij znotraj izhodiščnih območij se v skladu z mednarodnimi usmeritvami izvede ob presojanju in vrednotenju variantnih rešitev z vidika vplivov na okolje ter na regionalni in urbani razvoj, z gospodarskega vidika, z vidika funkcionalne in tehnične ustreznosti ter z vidika družbene sprejemljivosti. Izbor lokacije se izvede s kombiniranim postopkom, ki vključuje strokovno presojo in pridobivanje lokalnih ponudb za lokacijo ter zagotavlja visoko stopnjo vključevanja javnosti.
Obstajata dva postopka za oceno varnostnih vidikov, povezanih z umestitvijo jedrskega objekta v prostor: postopek izbire lokacije in postopek ocenjevanja lokacije. Ta dva procesa sta razdeljena na sedem faz: 
določitev kriterijev za izbor lokacije;
pregled celotnega območja RS in določitev najbolj sprejemljivih lokacij glede na kriterije za izbor lokacije, ki gredo v nadaljnje ocenjevanje;
izbira najbolj sprejemljive lokacije (zaključi se s sprejetjem DPN);
gradnja odlagališča;
poskusno obratovanje;
obratovanje;
zaprtje in dolgoročni nadzor.
Postopek izbire lokacije in postopek ocenjevanja lokacije sta shematsko prikazana na Slika 1.
Postopek, da je lokacija izbrana, je sestavljen iz prvih dveh faz od petih, to je pregled možnih lokacij in izbira lokacije (glej Slika 1): 
V fazi pregleda možnih lokacij se raziskujejo velika območja, da bi našli možne lokacije in/ali opredelili eno ali več možnih lokacij. 
Druga faza postopka umestitve jedrskega objekta je izbira lokacije, pri kateri se zavrnejo neprimerne lokacije, preostale možne lokacije pa se ocenijo s pregledom in primerjavo na podlagi varnostnih in drugih vidikov, da se izberejo najprimernejše možne lokacije.
Postopek ocenjevanja lokacije zajema:
Ocenjevanje lokacije:
a. zadnje faze postopka izbire lokacije ( faza ocenjevanja možnih lokacij za določitev želenega mesta);
b. faze določitve lastnosti lokacije za izbrano lokacijo, da se potrdi njena primernost/sprejemljivost, in izpeljava projektnih osnov jedrskega objekta, ki so povezane z lokacijo;
Spremljanje skladnosti lokacije:
a. spremljanje parametrov geološkega okolja v fazi poskusnega obratovanja odlagališča (to  je. v fazi načrtovanja, gradnje in poskusnega obratovanja);
b. faza obratovanja, ki se spremlja z občasnim varnostnimi pregledi.

Ocenjevanje in izbira končne lokacije







Spremljanje parametrov geološkega okolja; izpeljava projektnih osnov, ki so povezane z lokacijo

[bookmark: _Ref221096098]Slika 1: Faze odlagališča (od izbire lokacije do obratovanja) in spremljanje parametrov geološkega okolja
[bookmark: _Toc189387065][bookmark: _Toc241658475]Upravni postopki za izdajo dovoljenj
Upravni postopek izdaje dovoljenj za odlagališče VRAO se lahko v grobem razdeli na pet faz (slika 2):
1. Umeščanje novega jedrskega objekta v prostor, ki se zaključi z izdajo uredbe o državnem prostorskem načrtu (DPN);
Pridobitev gradbenega dovoljenja;
Pridobitev dovoljenja za poskusno obratovanje;
Pridobitev uporabnega dovoljenja;
Pridobitev obratovalnega dovoljenja.
V nadaljevanju je podan opis vsake posamezne faze. Pri opisu je uporabljen stopenjski pristop. Najbolj podrobno je opisana faza umešanja v prostor, saj je dolgoročni projekt odlagališča (več desetletni projekt) še v začetnih fazah.
1. Umeščanje v prostor

Pobuda za začetek postopka DPN 
CPVO - določitev obsega in vsebine okoljskega poročila

Državni nosilci urejanja prostora pripravijo posebne smernice 
Sklep vlade o pripravi DPN 
Izdelava okoljskega poročila
Javna razgrnitev študije variant, okoljskega poročila in predloga DPN

Čezmejna presoja predloga DPN in okoljskega poročila
Mnenje o CPVO
Končno mnenje o sprejemljivosti posega
Sprejem DPN z uredbo vlade (možnost izdaje celovitega dovoljenja)
Izdelava Študije variant
Mnenje o študiji variant
Javna razgrnitev pobude
2. Gradbeno dovoljenje
 
3. Poskusno obratovanje
 
4. Uporabno dovoljenje
 
5. Obratovalno dovoljenje
 

Slika 2: Diagram poteka upravnih postopkov izdaje dovoljenj za odlagališče VRAO
[bookmark: _Toc189387066][bookmark: _Toc241658476]Umeščanje odlagališča VRAO v prostor
Umeščanje jedrskega objekta v prostor poteka v skladu z Zakonom o urejanju prostora (v nadaljevanju: ZUreP-3) in Zakonom  o varstvu okolja (v nadaljevanju: ZVO‑2) ter vključuje pripravo državnega prostorskega načrta (v nadaljevanju: DPN) in izvedbo celovite presoje vplivov na okolje (v nadaljevanju: CPVO). URSJV v tej fazi nastopa kot nosilec urejanja prostora in mnenjedajalec pri CPVO. 
Postopek umeščanja jedrskega objekta v prostor vodi ministrstvo, pristojno za prostor.
[bookmark: _Hlk155887260]Za umeščanje jedrskega objekta v prostor se uporabljajo določila v ZUreP-3 in ZVISJV-1.
Glede na 52. in 53. člen ZUreP-3 predstavljajo novi jedrski objekti prostorsko ureditev državnega pomena, zato se umeščanje izvede z Državnim prostorskim načrtom in uredbo o najustreznejši varianti, ki pa mora temeljiti na Strategiji prostorskega razvoja Slovenije (SPRS), na Akcijskem programu za izvajanje Strategije in Regionalnem prostorskem planu (RPP).
Postopki državnega prostorskega načrtovanja so:
DPN: umeščanje in načrtovanje prostorske ureditve državnega pomena, ki se zaključi s sprejetjem DPN;
Združen postopek: umeščanje, ki se zaključi s sprejetjem uredbe o najustreznejši varianti, ter podrobnejše načrtovanje in dovoljevanje prostorske ureditve državnega pomena, ki se zaključi z izdajo celovitega dovoljenja in sprejetjem uredbe o državnem prostorskem ureditvenem načrtu. Ta postopek se izvede le, kadar je investitor znan. Če pobudnik v pobudi izrecno predlaga, se lahko v postopku državnega prostorskega načrtovanja sprejme tudi uredba o najustreznejši varianti. Združen postopek poteka ob smiselnem upoštevanju določb 91. - 95. člena ZUreP-3, ki ureja tudi postopek DPN.
Delni združen postopek: podrobnejše načrtovanje in dovoljevanje prostorske ureditve državnega pomena, ki se zaključi z izdajo celovitega dovoljenja in sprejetjem uredbe o državnem prostorskem ureditvenem načrtu. (ZureP-3, drugi odstavek 82. člen)
ZureP-3 omogoča izdajo celovitega dovoljenja. Pridobitev poteka po enotnem postopku načrtovanja objekta državnega pomena in dovolitve gradnje, in sicer po združenem postopku, v katerem je potrebno komplementarno upoštevati tako ZureP-3 in GZ-1. Celovito dovoljenje je enotno upravno dovoljenje, ki po načelu »vse na enem mestu« hkrati nadomešča gradbeno dovoljenje, okoljevarstveno soglasje in prostorski akt. V nadaljevanju je opisan postopek brez pridobitve gradbenega dovoljenja.
Jedrski objekt je na podlagi načrtovanja prostorske ureditve objekt državne infrastrukture, za kar je pristojna država.
Med postopkom umeščanja v prostor je treba izvesti predobratovalni monitoring, da se pridobijo podatki o ničelnem stanju okolja, ki vključujejo tudi radiološke parametre (JV5, prvi odstavek 4. člen).
Pri umeščanju v prostor odlagališča NSRAO (nizko- in srednje radioaktivnih odpadkov) se je pokazala kot dobra praksa tako imenovan kombiniran postopek, ki poleg tehničnih vidikov umeščanja upošteva tudi družbeno sprejemljivost. Postopek je razdeljen v več faz. Prva faza zajema povabilo vsem občinam k sodelovanju. S strani občin predlagane lokacije so se v nadaljevanju obravnavale v predprimerjalni študiji ter ovrednotile z varnostnega, funkcionalno-tehničnega, ekonomskega, okolijskega, prostorskega in družbenega vidika. Na podlagi izdelane predprimerjalne študije Vlada RS s sklepom potrdi potencialne lokacije za podrobnejšo obravnavo v nadaljnjem postopku izbora lokacije odlagališča.
Pobuda za pripravo DPN
[bookmark: _Hlk201054292]Postopek DPN se prične s pobudo (ZUreP-3, 91. člen), ki jo poda ministrstvo, pristojno za radioaktivne odpadke na ministrstvo, pristojno za prostor. Le ta preveri popolnost pobude in njeno utemeljenost. Če pobuda ni popolna oziroma utemeljena, ministrstvo, pristojno za prostor o tem obvesti pobudnika, da pobudo dopolni ali jo z obrazložitvijo zavrne, ter o tem obvesti pobudnika. Vsebovati mora podatke, potrebne za odločanje o nadaljevanju postopka DPN ter osnutek načrta sodelovanja javnosti in osnutek časovnega načrta. Če je pobuda popolna in utemeljena, se objavi v prostorskem informacijskem sistemu (http://www.pis.gov.si/). Minister, pristojen za prostor s sklepom ustanovi medresorsko skupino za namen usklajevanja načrtovanih ureditev in obravnave negativnih ali neusklajenih mnenj državnih nosilcev urejanja prostora k predlogom DPN, kadar se pripravljavcu DPN tudi po usklajevanjih predloga DPN z njimi ne uspe uskladiti (ZureP-3, 42.a člen). URSJV predstavlja državnega nosilca urejanja prostora na področju za sevalno in jedrsko varnost. Sodeluje pri pripravi dokumentacije v združenem postopku ali delnem združenem postopku ter v postopku DPN. 
Ministrstvo, pristojno za prostor:
izda mnenje o predlogu potencialno izvedljivih variant;
potrdi seznam in obseg strokovnih podlag;
potrdi stališča do upoštevanja predlogov javnosti;
potrdi načrt sodelovanja javnosti in časovni načrt;
pripravi predlog sklepa o pripravi.
Predstavniki nosilcev urejanja prostora po javni objavi pobude zagotovijo vse podatke iz svoje pristojnosti, ki se nanašajo na načrtovano prostorsko ureditev, lahko pa pripravijo tudi usmeritve za načrtovanje. Po javni objavi pobude se v 30 dneh pridobi tudi mnenje iz četrtega odstavka 84. člena ZUreP-3 oziroma mnenje iz drugega odstavka 84. člena ZUreP-3. Za umestitev jedrskega objekta v prostor je treba izvesti celovito presojo vplivov na okolje in presojo vplivov na okolje (ZVISJV-1, prvi odstavek 95. člen).
Sledi analiza podatkov in usmeritev nosilcev urejanja prostora, občin in predlogov javnosti ter določitev obsega in natančnosti informacij, ki morajo biti vključene v okoljsko poročilo (ZUreP-3, 92. člen). Vlada Republike Slovenije sprejme Sklep o izvedbi državnega prostorskega načrtovanja in ga pošlje udeležencem postopka državnega prostorskega načrtovanja. Sklep o izvedbi se javno objavi v prostorskem informacijskem sistemu (ZUreP-3, 93. člen). 
Študija variant
Postopek se nato nadaljuje z izdelavo študije variant. Prostorska ureditev državnega pomena se načrtuje v variantah, ki so na podlagi znanih podatkov ocenjene kot izvedljive. V študiji variant se te variante podrobneje obdelajo, ovrednotijo in primerjajo s prostorsko-družbenega, varstvenega, funkcionalnega in ekonomskega vidika ter ocenijo z vidika sprejemljivosti v lokalnem okolju. Pri celoviti presoji vplivov na okolje se vrednotenje z varstvenega vidika izvede z okoljskim poročilom, ki je sestavni del študije variant. Ministrstvo, pristojno za okolje pripravi mnenje glede ustreznosti študije variant, okoljskega poročila in predloga DPN ter mnenje glede sprejemljivosti variante in predloga DPN z varstvenega vidika. Ministrstvo, pristojno za okolje se, za pripravo mnenja glede sprejemljivosti variante in predloga DPN z varstvenega vidika uskladi s člani, ki so predstavniki nosilcev urejanja prostora, ki sodelujejo pri celoviti presoji vplivov na okolje. Če študija variant, okoljsko poročilo oziroma predlog DPN niso ustrezni, ministrstvo, pristojno za okolje zahteva njihovo dopolnitev. (ZUreP-3, 94. člen). 
Če sprejemljive variante ni mogoče najti lahko pripravljavec in pobudnik predlagata vladi uvedbo postopka odločanja o razrešitvi nasprotja javnih interesov v skladu z 20. členom ZUreP-3. Ob izpolnjevanju pogojev, določenih v predpisih, ki urejajo ohranjanje narave, lahko predlagata vladi tudi izvedbo postopka prevlade javne koristi v skladu s predpisi, ki urejajo ohranjanje narave.
Celovita presoja vplivov na okolje
Zaradi vpliva gradnje novega jedrskega objekta na okolje se za DPN in uredbo o najustreznejši varianti izvede celovita presoja vplivov na okolje, zapisana v okoljskem poročilu, katerega vsebina in obseg se prilagodi načrtovanim prostorskim ureditvam (ZureP-3, prvi odstavek 84. člen).
Študija variant, okoljsko poročilo, predlog DPN in mnenja projektne skupine se objavijo v prostorskem informacijskem sistemu. Na javno objavljeno študijo variant, okoljsko poročilo in predlog DPN ima javnost možnost dajanja predlogov in pripomb najmanj 3 mesece od dneva javne objave. V času javne objave se praviloma izvede tudi javna obravnava gradiva. Občina lahko v 30 dneh izda mnenje k študiji variant, okoljskemu poročilu in predlogu DPN. Lahko poda tudi projektne pogoje in morebitne druge pogoje v skladu s predpisi, ki urejajo graditev. Izdelovalec prouči predloge in pripombe javnosti ter občine in pripravi predlog stališč glede njihovega upoštevanja. Stališča do predlogov in pripomb so usmeritve za morebitno dopolnitev študije variant, okoljskega poročila in predloga DPN (ZUreP-3, 95. člen).
Izdelovalec po potrebi dopolni študijo variant, okoljsko poročilo in predlog DPN v 30 dneh po potrditvi stališč. Če se predlog DPN obravnava hkrati s študijo variant, ministrstvo, pristojno za okolje izda mnenje o sprejemljivosti vplivov predloga DPN na okolje. Pri pripravi mnenja se, kot posvetovanje z organi, ki jih zadevajo okoljski vplivi, upošteva mnenje projektne skupine v ožji sestavi oziroma stališča članov projektne skupine, ki so predstavniki nosilcev urejanja prostora, ki sodelujejo pri celoviti presoji vplivov na okolje in morebitnega dopolnjenega mnenja (ZUreP-3, tretji, četrti in peti odstavek 95. člen).
Če se predlog DPN obravnava hkrati s študijo variant, ministrstvo, pristojno za celovito presojo vplivov na okolje izda mnenje o sprejemljivosti vplivov predloga DPN na okolje v 15 dneh od prejema študije variant, okoljskega poročila, predloga DPN in mnenja projektne skupine ter morebitnega dopolnjenega mnenja.
Čezmejna presoja
Presoja čezmejnih vplivov je ločen postopek, ki jo opravijo države članice EU (sosednje države ali druge države članice EU, ki izrazijo interes) na podlagi pregleda DPN in okoljskega poročila. Države članice EU so vabljene, da podajo mnenja in pripombe v zvezi z zmanjšanjem ali odpravo morebitnih čezmejnih vplivov jedrskega objekta na okolje (ZUreP-3, 105. člen).
Po javnih obravnavah in presoji čezmejnih vplivov, državni nosilci urejanja prostora (vključno z URSJV) izdajo končna mnenja o vsej dokumentaciji v zvezi z DPN. Mnenje o sprejemljivosti predlagane gradnje jedrskega objekta utemeljuje neodvisno strokovno mnenje pooblaščenega izvedenca za sevalno in jedrsko varnost.
Vlada sprejme DPN z uredbo po objavi gradiv v prostorskem informacijskem sistemu (ZureP-3, prvi odstavek 97. člen).
[bookmark: _Toc189387067][bookmark: _Toc241658477]Pridobitev gradbenega dovoljenja
Pridobitev gradbenega dovoljenja lahko poteka po dveh različnih poteh:
Združen ali delno združen postopek, ki združuje pripravo DPN s postopkom izdaje tako imenovanega celovitega dovoljenja (ZUreP-3). Pridobitev gradbenega dovoljenja poteka v fazi umeščanja v prostor.
Integralni postopek združuje postopek izdaje gradbenega dovoljenja in postopek presoje vplivov na okolje (GZ-1).
Če pridobitev gradbenega dovoljenja ni potekala po združenem postopku na osnovi ZUreP-3 v fazi umeščanja v prostor, ga je potrebno pridobiti po GZ-1 (9. člen) z integralnim postopkom.
Za izdajo gradbenega dovoljenja za odlagališče radioaktivnih odpadkov je pristojno ministrstvo, pristojno za prostor. 
Pri integralnem postopku izdaje gradbenega dovoljenja sta združena postopek pridobitve okoljevarstvenega soglasja in postopek izdaje gradbenega dovoljenja. Za vodenje integralnega postopka je pristojni upravni organ za gradbene zadeve Ministrstva za okolje in prostor (v nadaljevanju: MOP). Za presojo vplivov na okolje v integralnem postopku izdaje gradbenega dovoljenja se uporabljajo določbe predpisov, ki urejajo varstvo okolja. Če se v okviru presoje vplivov na okolje izvede tudi presoja sprejemljivosti, se zanjo uporabljajo določbe predpisov, ki urejajo ohranjanje narave.
[bookmark: _Hlk147228489][bookmark: _Hlk152921377]Faza pridobivanja gradbenega dovoljenja vključuje podrobne načrte in tehnične specifikacije gradnje, ki jih je treba predstaviti pristojnim organom. Za pridobitev gradbenega dovoljenja za jedrski objekt se uporabljajo določila v Gradbenega zakona (v nadaljevanju: GZ-1), JV5 in ZVISJV-1.
[bookmark: _Toc241658478]Pridobitev dovoljenja za poskusno obratovanje
Po zaključeni gradnji jedrskega objekta sledi tretja faza postopka izdaje dovoljenj, in sicer izdaja dovoljenja za poskusno obratovanje objekta, ki je pogoj za pridobitev uporabnega dovoljenja po GZ-1. Dovoljenje izda MOP. V tej fazi se prepletajo koraki, ki jih določata skupaj GZ-1 in ZVISJV-1. To dovoljenje omogoča izvajanje preizkusov in preskusov sistema pred dejanskim začetkom obratovanja.
URSJV izda soglasje za poskusno obratovanje jedrskega objekta pri čemer se uporabljajo določila v GZ-1, JV5 in ZVISJV-1. Pri tem je potrebno upoštevati tudi postopek po 37. členu Pogodbe o ustanovitvi Evropske skupnosti za atomsko energijo (EURATOM).
[bookmark: _Toc157152720][bookmark: _Toc236127689][bookmark: _Toc241658479]Pridobitev uporabnega dovoljenja
Po koncu gradnje in uspešno zaključenem poskusnem obratovanju jedrskega objekta je potrebno pridobiti uporabno dovoljenje, ki ga izda MOP. Za pridobitev uporabnega dovoljenja za jedrski objekt se uporabljajo določila v GZ-1 in ZVISJV‑1.
[bookmark: _Toc189387069][bookmark: _Toc241658480]Izdaja obratovalnega dovoljenja
Po pridobljenem uporabnem dovoljenju, odobrenem varnostnem poročilu, poročilu o poskusnem obratovanju ter programu kibernetske varnosti, URSJV izda obratovalno dovoljenje.
Vsaka od teh faz običajno vključuje temeljito oceno varnosti, okoljskih vplivov in skladnosti z veljavno zakonodajo. Pogosto vključuje tudi sodelovanje z lokalnimi skupnostmi in drugimi zainteresiranimi stranmi.
Za pridobitev obratovalnega dovoljenja jedrskega objekta se uporabljajo določila v ZVISJV-1 in JV5.
[bookmark: _Toc241658481][bookmark: _Toc160434952][bookmark: _Toc228003426]Varnost od vsega začetka
Sprejemljivost lokacije se potrdi v postopku izbire lokacije skupaj z izdajo sklepa o DPN. Podrobna ocena izbrane lokacije je vhodni podatek za varnostno poročilo v fazi pridobivanja gradbenega dovoljenja. Spremljanje parametrov geološkega okolja se periodično izvaja skozi celotno obratovalno dobo odlagališča in vključuje spremljanje, redne varnostne preglede in druge dejavnosti za potrditev projektnih parametrov, specifičnih za lokacijo, ter ponovno vrednotenje na podlagi rezultatov občasnih varnostnih pregledov. Upoštevati je potrebno temeljni varnostni cilj zaščite ljudi in okolja pred škodljivimi učinki ionizirajočega sevanja.
Ta praktična smernica obravnava oceno tistih dejavnikov, povezanih z lokacijo, ki jih je treba upoštevati, da se zagotovi, da kombinacija lokacije in objekta ne predstavlja nesprejemljivega tveganja za ljudi ali okolje skozi vse faze odlagališča. Pri ocenjevanju lokacije so pomembni tudi drugi dejavniki, kot so tehnologija, ekonomika, neradiološki vplivi na okolje in socialno-ekonomski vplivi ter mnenje zainteresiranih strani, vključno z družbeno sprejemljivostjo. Ti vidiki ocenjevanja lokacije v tej praktični smernici niso zajeti.
Ravnanje z vsemi vrstami RAO in IG v pristojnosti Republike Slovenije ter vse faze ravnanja z RAO in IG od nastanka do odlaganja so zapisani v Resoluciji o nacionalnem programu ravnanja z radioaktivnimi odpadki in izrabljenim gorivom za obdobje 2023–2032 (v nadaljevanju: ReNPROIG23–32). Ravnanje z izrabljenim gorivom (v nadaljevanju: IG) in visokoradioaktivnimi odpadki (v nadaljevanju: VRAO), ki bodo nastali pri razgradnji NEK, je načrtovano na način, da se IG in VRAO najprej skladiščijo v suhem skladišču na lokaciji NEK, nato pa trajno odložijo v geološko odlagališče v Republiki Sloveniji ali Republiki Hrvaški. Slika 3 prikazuje glavne mejnike skladiščenja in kasneje odlaganja IG in VRAO.

[image: ] 
[bookmark: _Ref220589019]Slika 3: Shematski prikaz glavnih mejnikov skladiščenja in kasneje odlaganja IG in VRAO
IG se lahko obravnava kot koristna snov, ki jo je mogoče predelati, ali kot radioaktivni odpadek, ki ga je treba odložiti. ReNPROIG23–32 po obdobju suhega skladiščenja predvideva nadaljnjo obdelavo, pakiranje in odlaganje VRAO in IG oziroma VRAO iz predelave IG. Če se IG ne obravnava kot koristna snov, se ga odloži kot VRAO v globoko geološko odlagališče. V nadaljevanju se smernica osredotoča le na odlaganje VRAO.
[bookmark: _Toc237509644][bookmark: _Toc241658482]Izpolnjevanje osnovnih načel varstva pred ionizirajočimi sevanji
[bookmark: _Toc241658483]Odgovornosti upravljavca
Upravljavec odlagališča VRAO je odgovoren za njegovo varnost. Upravljavec izvede varnostne analize in pripravi ter redno posodablja varnostno poročilo ter izvede vse potrebne dejavnosti v zvezi z izbiro in oceno lokacije, načrtovanjem, gradnjo, obratovanjem, zaprtjem in po potrebi nadzorom po zaprtju v skladu z nacionalno strategijo, upravnimi zahtevami ter v okviru pravne in upravne infrastrukture.
Odgovornost upravljavca je določena v sedmem odstavku 4. člena ZVISJV-1. Še bolj podrobno je odgovornost opisana v Resoluciji o jedrski in sevalni varnosti v Republiki Sloveniji za obdobje 2024–2033 (v nadaljevanju: ReJSV24–33). Ključno načelo je, da ima primarno in neprenosljivo odgovornost za varnost imetnik dovoljenja - upravljavec, ki mora zagotavljati varno izvajanje vseh dejavnosti skozi celotno življenjsko dobo objekta ali vira sevanja. Pri tem sodelujejo tudi drugi akterji (na primer projektanti, izvajalci, vzdrževalci in prevozniki), vendar njihova odgovornost ne nadomešča odgovornosti imetnika dovoljenja.
Upravljavec mora zagotoviti ustrezne kadrovske in organizacijske pogoje, usposabljanje, nadzor nad opremo in postopki ter varno ravnanje z viri sevanja, radioaktivnimi odpadki in izrabljenim gorivom. Vse obveznosti mora izpolnjevati skladno z veljavnimi varnostnimi zahtevami in zagotoviti, da sistem upravljanja omogoča njihovo učinkovito izvajanje.
Upravljavec je odgovoren za razvoj varnega odlagališča VRAO. Pri oblikovanju zasnove odlagališča in pripravi varnostnega poročila mora upravljavec upoštevati značilnosti in količine radioaktivnih odpadkov, ki jih bo odložil, prevladujoče geološko okolje, razpoložljive inženirske in rudarske tehnike ter nacionalno pravno ureditev in upravne zahteve.
Upravljavec mora izvesti ali naročiti študije in morebiten razvoj novih tehnik, ki bodo dokazale, da so načrtovane tehnike varne tako za izvedbo kot tudi kasnejše izvajanje odlaganja v vseh fazah odlagališča. Izvesti je potrebno vse potrebne raziskave za preučevanje, razumevanje in podprtje osnov na katerih temelji varnost odlagališča. To vključuje vse študije lokacije, zasnovo odlagališča in značilnosti odpadkov, potrebne za pripravo ustreznega varnostnega poročila.
Upravljavec mora pripraviti tehnične specifikacije, s katerimi zagotovi, da je geološko odlagališče VRAO zgrajeno, v obratovanju in zaprto v skladu z upravnimi zahtevami in predpostavkami, vključenimi v varnostno poročilo. To vključuje merila sprejemljivosti za odlaganje ter druge nadzorne ukrepe in omejitve, ki se uporabljajo med gradnjo, obratovanjem in zaprtjem.
Upravljavec naj izvede varnostne analize za obratovalno obdobje in za obdobje po zaprtju. V varnostnem poročilu mora dokazati primernost in varnost odlagališča.
Za izpolnjevanje zahtev je potrebno, da se hranijo vse informacije, pomembne za varnostno poročilo in podpirajoče varnostne analize geološkega odlagališča, ter evidence, ki dokazujejo skladnost z upravnimi zahtevami. Te informacije in evidence mora hraniti upravljavec, razen če in dokler odgovornosti za objekt ne prevzame druga organizacija. V tem primeru je treba evidence prenesti na organizacijo, ki prevzame odgovornost.
Upravljavec se mora izogibati morebitnim konfliktom interesov med prizadevanji za dosego dolgoročnih ciljev varnosti in operativnimi cilji. Merilo pri izbiri tehnik in razvoju projekta odlagališča ne sme biti hitrost ali priročnost, da se ne ogrozi dolgoročna varnost.
[bookmark: _Toc241658484]Pomen varnosti v procesu razvoja in obratovanja odlagališča
V celotnem procesu razvoja kot tudi v času obratovanja odlagališča radioaktivnih odpadkov mora upravljavec razvijati razumevanje pomena razpoložljivih projektnih možnosti objekta ter njihovih posledic za varnost. To je pomembno za zagotovitev optimalne ravni varnosti med obratovanjem in po zaprtju.
Razvoj geološkega odlagališča je ponavljajoč proces karakterizacije lokacije in načrtovanja odlagališča ter razvoja varnostnega poročila, ki vključuje varnostne analize, da se zagotovi optimalna raven varnosti med obratovanjem in po zaprtju. Geološka odlagališča radioaktivnih odpadkov se lahko razvijajo in obratujejo več let ali desetletij. Pri razvoju projekta je predvideno sprejemanje ključnih odločitev, kot so izbira koncepta, izbor in ocena lokacije, načrtovanje, gradnja, obratovanje in zaprtje odlagališča. Odločitve se v tem procesu sprejemajo na podlagi razpoložljivih informacij, ki so lahko kvalitativne in/ali kvantitativne, ter zaupanja, ki ga je mogoče v njih imeti. Na odločitve o razvoju, obratovanju in zaprtju objektov vplivajo zunanji dejavniki, kot sta nacionalna politika in prioritete. Pred sprejetjem odločitev je treba razviti ustrezno raven zaupanja v varnost vsakega odlagališča.
Pri vsaki ključni odločitvi je treba oceniti in upoštevati posledice za varnost razpoložljivih projektnih variant odlagališča. Zagotavljanje varnosti v obratovalni fazi in po zaprtju ostaja glavna skrb pri vsaki odločitvi. Če več kot ena možnost lahko zagotovi zahtevano raven varnosti, je treba upoštevati tudi druge dejavnike. Ti dejavniki lahko vključujejo družbeno sprejemljivost, stroške, lastništvo lokacije, obstoječo infrastrukturo in prometne poti.
Ključne komponente odlagališča kot sta odlagališče samo in okolje, v katerem je umeščeno, je treba, kjer je to primerno in izvedljivo, kvalificirati z uporabo standardiziranih in sprejetih preskusnih metod za pridobitev zanesljivosti, da so vse zahtevane funkcije ustrezno zagotovljene. Če se uporabljajo nove tehnike, jih je treba razviti in kvalificirati v časovnem okviru, ki je usklajen s časovnim načrtom projekta.
Operativno varnost zagotavljajo aktivni in pasivni sistemi. Aktivni sistemi lahko vključujejo spremljanje izpustov radioaktivnih snovi in operativne kontrole, pasivni sistemi pa lahko zajemajo inženirske ukrepe, na primer ščitenje. Kjer je primerno, je treba pri razvoju sistemov za operativno varnost upoštevati operativne izkušnje in tehnologije, prevzete iz obratovalnih jedrskih objektov, na primer tehnike rokovanja z gorivom. Mehanizmi za zagotavljanje varnosti v obdobju po zaprtju se razlikujejo od tistih, uporabljenih v obratovalni fazi, zato preostali del poglavja vsebuje priporočila glede pristopa k varnosti po zaprtju geološkega odlagališča.
Namen geološkega odlaganja radioaktivnih odpadkov je zagotoviti zadrževanje in izolacijo radionuklidov v odpadkih od biosfere. Splošno sprejetih kriterijev za razlikovanje varnostnih značilnosti geološkega odlagalnega sistema, ki prispevajo k zadrževanju, in tistih, ki prispevajo k izolaciji, ni. Čeprav ni nujno, da se varnostne značilnosti strogo ločijo na zadrževanje ali izolacijo in se med seboj ne izključujejo, je za namen tega dokumenta narejena naslednja razmejitev:
značilnosti zadrževanja geološkega odlagalnega sistema zajemajo tiste procese in lastnosti odlagališča in matične kamnine, katerih namen je zagotoviti, da radionuklidi ostanejo znotraj območja odlagališča;
značilnosti izolacije geološkega odlagalnega sistema zajemajo tiste procese in lastnosti matične kamnine, ki zagotavljajo, da radionuklidi ostanejo znotraj geosfere, fizično ločeni od širše biosfere oziroma se v biosfero premikajo le v količinah, ki niso radiološko pomembne.
[bookmark: _Toc241658485]Zadrževanje radioaktivnih odpadkov
Tehnične pregrade, vključno z obliko radioaktivnega odpadka in embalažo in izbiro matične kamnine, morajo biti zasnovane tako, da zagotavljajo zadrževanje radionuklidov, povezanih z radioaktivnimi odpadki. Zadrževanje mora biti zagotovljeno do trenutka, ko radioaktivni odpadki razpadejo na dovolj nizko raven, da ne predstavljajo več nevarnosti. Poleg tega mora biti pri radioaktivnih odpadkih, ki proizvajajo toploto, zadrževanje zagotovljeno vse dokler radioaktivni odpadki proizvajajo toplotno energijo v količinah, ki bi lahko negativno vplivale na delovanje odlagalnega sistema.
Zadrževanje odpadkov pomeni takšno zasnovo odlagališča, da se sproščanje radionuklidov odloži ali minimizira. Zadrževanje je mogoče zagotoviti z obstojno obliko odpadka in pakiranjem, združljivimi z drugimi tehničnimi pregradami in z matično kamnino.
Varnostno poročilo in varnostne analize za določeno vrsto odpadkov in lokacijo morajo dokazati zmogljivosti zadrževalnega sistema. Dolgo obdobje zadrževanja, ki ga zagotavljajo obstojni paketi odpadkov, morda ni izvedljivo ali potrebno pri dolgoročno obstojnih odpadkih z nižjo radioaktivnostjo.
Za najbolj aktivne radioaktivne odpadke, kot so izrabljeno jedrsko gorivo (če je opredeljeno kot radioaktivni odpadek) in vitrificirane oblike odpadkov iz predelave goriva, morajo tehnične pregrade praktično popolnoma zagotavljati zadrževanje v obdobju od nekaj sto do nekaj tisoč let. To zagotavlja, da večina kratkoživih radionuklidov razpade na mestu in se zmanjša negotovost, povezana z degradacijo oblike odpadka in migracijo radionuklidov v prisotnosti izrazitih toplotnih gradientov, torej da bi do kakršnegakoli sproščanja radionuklidov prišlo šele po tem, ko se toplota, ki jo povzroča radioaktivni razpad, bistveno zmanjša (JV5, 7. člen).
[bookmark: _Toc241658486]Izolacija radioaktivnih odpadkov
Odlagališče mora biti umeščeno, zasnovano in obratovano tako, da zagotavlja lastnosti, katerih namen je izolacija radioaktivnih odpadkov pred ljudmi in dostopnim delom biosfere. Ti elementi naj zagotavljajo izolacijo za več sto let pri kratkoživih odpadkih in vsaj za več tisoč let pri srednje- in visokoradioaktivnih odpadkih. Pri tem je treba upoštevati tako naraven razvoj odlagalnega sistema kot tudi dogodke, ki lahko povzročijo motnje v delovanju objekta.
Izolacija pomeni zadrževanje odpadkov in povezanega tveganja stran od biosfere znotraj odlagalnega okolja, ki zagotavlja znatno fizično ločitev od biosfere, otežuje dostop človeka do odpadkov brez posebnih tehničnih sredstev in omejuje gibljivost večine dolgoživih radionuklidov. Pri geološkem odlaganju radioaktivnih odpadkov izolacijo v prvi vrsti zagotavlja matična kamnina, v katero je umeščeno odlagališče in sama globina odlaganja.
Umeščanje geološkega odlagališča na ustrezno globino v stabilni matični kamnini ščiti odlagališče pred uničujočimi učinki geomorfoloških procesov, kot sta erozija in poledenitev. Umeščanje izven podzemnih rudniških območij in drugih znanih podzemnih lokacij zmanjša verjetnost nenamernih vdorov in motenj geološkega odlagališča.
Ustrezno globino za geološko odlagališče je treba določiti ob upoštevanju narave in nevarnosti odpadkov, lokalnih geoloških in hidrogeoloških razmer, vključno z gradienti hidravličnega tlaka, ter geokemijskih in geomehanskih značilnosti.
[bookmark: _Toc241658487]Več varnostnih funkcij in večpregradni sistem
Geološko okolje je treba izbrati, tehnične pregrade odlagališča je treba zasnovati ter objekt upravljati tako, da se varnost zagotavlja z več vzporednimi varnostnimi funkcijami. Zadrževanje in izolacija odpadkov morata biti zagotovljena z več fizičnimi pregradami sistema odlagališča. Delovanje teh fizičnih pregrad temelji na različnih fizikalnih in kemijskih procesih ter na različnih operativnih kontrolah. Zmožnost posameznih pregrad in kontrol skupaj z zmogljivostjo celotnega sistema odlagališča, da delujejo skladno s predpostavkami v varnostnem poročilu, je treba dokazati. Celotna zmogljivost sistema odlagališča ne sme biti pretirano odvisna od ene same varnostne funkcije.
Več varnostnih funkcij povečuje tako varnost kot zaupanje v varnost z zagotavljanjem, da skupna zmogljivost geološkega odlagalnega sistema ni odvisna od ene same varnostne funkcije. Prisotnost več funkcij zagotavlja, da tudi če ena varnostna funkcija ne deluje v celoti po pričakovanjih zaradi nepredvidenega procesa ali malo verjetnega dogodka, druge varnostne funkcije preprečijo ogrožanje skupne učinkovitosti varnosti sistema odlagališča. Posamezne varnostne funkcije lahko zagotavljajo različne pregrade, pri čemer lahko ena pregrada zagotavlja več varnostnih funkcij, njihova pomembnost pa se lahko spreminja v času. V okviru izbire in vrednotenja lokacije je treba zato dokazati, da značilnosti lokacije skupaj z načrtovanim konceptom odlagališča omogočajo vzpostavitev medsebojno dopolnjujočih se varnostnih funkcij in zadostne robustnosti celotnega sistema tudi v primeru zmanjšane učinkovitosti posamezne pregrade.
Varnost odlagališča mora temeljiti na več varnostnih funkcijah in večpregradnem sistemu, pri čemer mora biti zagotovljeno, da dolgoročna varnost ni nedopustno odvisna od ene same pregrade ali ene same varnostne funkcije. Dolgoročno ni mogoče izključiti postopne degradacije sistema tehničnih pregrad, zato se lahko radionuklidi sproščajo v geološko okolje in sčasoma migrirajo v biosfero. Odlagalni sistem mora zagotavljati kombinacijo naravnih in tehničnih pregrad, ki omogočajo učinkovito zadrževanje in izolacijo odpadkov z ohranjanjem celovitosti paketov, omejevanjem topnosti radionuklidov in sprememb oblike odpadkov, zmanjševanjem vdorov podtalnice kjer je mogoče in/ali zagotavljanjem dolgega potovalnega časa za migracijo radionuklidov iz odlagališča do biosfere. Dejavniki, ki omejujejo dotoke in prispevajo k dolgim potovalnim časom, vključujejo nizko propustnost, nizke hidravlične gradiente in disperzijske značilnosti matične kamnine. Morebitne koncentracije radionuklidov v biosferi bi bile dodatno zmanjšane z zadrževanjem in usedanjem, ki ju zagotavljajo tehnične pregrade in matična kamnina. Poleg tega radioaktivni razpad postopoma zmanjša aktivnosti radionuklidov v odlagališču. Materiali, uporabljeni za zasipanje ali zatesnjevanje, morajo imeti lastnosti, ki ne zmanjšujejo nesorazmerno varnostnih funkcij geoloških pregrad.
Varnostno funkcijo lahko zagotavlja fizična entiteta, kot so oblika odpadkov, pakirna enota, zasip ali matična kamnina, katerih lastnosti inherentno preprečujejo ali omejujejo migracijo radionuklidov. Varnostno funkcijo lahko zagotavlja tudi kemična lastnost ali proces, na primer topnost, hitrost korozije, hitrost raztapljanja ali hitrost izpiranja. Ena pregrada lahko opravlja več varnostnih funkcij. Na primer zasip lahko opravlja tudi funkcijo kondicioniranja podzemne vode, s čimer se ji izboljšajo lastnosti zadrževanja radionuklidov. Zato se zahteva po zagotovitvi varnosti z več varnostnimi funkcijami lahko izpolni tudi s preučitvijo varnostnih funkcij, ki jih nudi posamezna pregrada, zlasti za manj nevarne odpadke.
Zmogljivost geološkega odlagalnega sistema je odvisna od različnih fizičnih komponent in drugih značilnosti, ki imajo različno vlogo varnostnih funkcij in katerih pomen se lahko spreminja skozi čas. Da se izpolni zahteva po več varnostnih funkcijah, mora varnostno poročilo pojasniti in utemeljiti funkcije vsake fizične komponente in drugih značilnosti ter navesti časovna obdobja, v katerih se pričakuje njihovo delovanje. Varnostno poročilo mora prav tako identificirati dopolnilne varnostne funkcije, ki bodo učinkovite, če fizična komponenta ali druga varnostna funkcija ne deluje v celoti.
[bookmark: _Toc241658488]Pasivno zagotavljanje varnosti odlagališča
Upravljavec mora ovrednotiti lokacijo ter zasnovati, zgraditi, obratovati in zapreti odlagališče tako, da je varnost v največji možni meri zagotovljena s pasivnimi sredstvi, s čimer se zmanjša potreba po dodatnih varnostnih ukrepih po zaprtju odlagališča.
Med obratovalnim obdobjem lahko pasivne varnostne funkcije, kot sta zaščita pred sevanjem in zadrževanje, ki ju zagotavlja končna pakirna enota, prispevajo k varnosti. Vendar pa je v obratovalnem obdobju treba uvesti določene aktivne nadzorne ukrepe.
Po zaprtju odlagališča mora biti varnost zagotovljena izključno s pasivnimi varnostnimi funkcijami (ReNPROIG23–32, 2.2 Načela ravnanja z RAO in IG; ZVISJV-1, 121. člen; JV5, drugi odstavek 6. člen), kot so geološke in tehnične pregrade. Geološko odlagališče na ustreznih globinah zagotavlja izolacijo kot inherentno varnostno značilnost. Varnost objekta po zaprtju se ne sme zagotavljati izključno z monitoringom ali upravnim nadzorom. To ne pomeni, da monitoring po zaprtju ni dovoljen, če se trenutne ali prihodnje generacije odločijo zanj. Lahko je uveden in vzdrževan pasiven upravni nadzor, kot so označevalni elementi in omejitve rabe zemljišč, za določeno obdobje takoj po zaprtju. Aktiven upravni nadzor, kot je monitoring, se lahko prav tako izvaja za obdobje po zaprtju geološkega odlagališča, na primer zaradi spremljanja projektnih osnov iz varnostnega poročila z namenom izboljšanja družbene sprejemljivosti, izpolnitve dovoljenj ali kot zaščita pred posegi človeka.
[bookmark: _Toc241658489]Postopen razvoj geološkega odlagališča
Odlagališče radioaktivnih odpadkov se mora razvijati, obratovati in zapirati postopno, to je  po korakih. Vsakega od teh korakov je treba po potrebi podpreti s ponavljajočim vrednotenjem lokacije, možnostmi za projektno zasnovo, gradnjo, obratovanje in upravljanje ter delovanja in varnosti odlagališča.
Razvoj geološkega odlagališča lahko traja desetletja. Ker je treba varnost oceniti v ključnih točkah odločanja in pred  dodelitvijo dodatnih finančnih, kadrovskih in tehničnih virov, je smiselno razdeliti program na več korakov. Glavni koraki naj predstavljajo točke odločanja: odobritev gradnje geološkega odlagališča (gradnja), odobritev sprejemanja in odlaganja odpadkov (obratovanje) ter odobritev trajnega zaprtja odlagališča (zaprtje). Pri vsaki od teh faz je treba posodobiti varnostno poročilo. Tak pristop nudi več priložnosti za oceno kakovosti tehničnega programa in varnostnega poročila, ki podpira proces odločanja ter s tem povečuje zaupanje v odločitve. Zaupanje v varnost in izvedljivost geološkega odlagališča se krepi s ponavljajočim faznim postopkom in z razvojem ter dopolnjevanjem varnostnih študij, ko projekt napreduje. Slika 4 prikazuje časovnico razvoja odlagališča ter opredeljuje točke odločanja in dejavnosti po posameznih fazah.
Glavni programi (na primer opredelitev lokacije, projektne aktivnosti, evidentiranje in nadzor jedrskih snovi ter okoljsko spremljanje, varnostne analize) bodo potekali skozi več faz razvoja odlagališča (glej sliko 4). Ko se informacije dopolnjujejo in razvijajo v okviru varnostnega poročila, zasnove in opredelitev lokacije, je treba informacije iz teh ključnih programov upoštevati tudi v drugih bistvenih programih (na primerugotovljene negotovosti v varnostnem poročilu naj se upoštevajo v programih opredelitve lokacije načrtovanja. Prav tako naj rezultati spremljanja zmogljivosti potrdijo predpostavke, uporabljene v varnostnem poročilu). Stopenjski pristop je ponavljajoč proces, ki naj v vsakem zaporednem koraku kar najbolj poveča korist pridobljenih informacij.
Dodatni koraki se lahko uvedejo za lažje vodenje projekta pri načrtovanju objekta, poskusnem obratovanju, obratovanju, sprejemanju odpadkov ter pri zapiranju oziroma po zaprtju in lahko služijo kot dopolnilne točke za pregled varnostnega poročila ali podpornih varnostnih analiz.
[bookmark: _Toc241658490]Značilnosti lokacije
Značilnosti lokacije geološkega odlagališča morajo biti opredeljene dovolj podrobno, da zadostijo za splošno razumevanje tako lastnosti lokacije kot tudi tega, kako se bo lokacija spreminjala skozi čas. To vključuje njeno trenutno stanje, verjeten naravni razvoj in možne naravne dogodke ter tudi človeške načrte in posege v bližini, ki bi lahko vplivali na varnost objekta v obravnavanem obdobju. Vključuje tudi specifično razumevanje vpliva karakteristik, dogodkov in procesov, povezanih z lokacijo in objektom na varnost.
Opredelitev značilnosti lokacije je dejavnost, izvedena z namenom razumevanja naravnih značilnosti, dogodkov in procesov na lokaciji (v sedanjosti, preteklosti in morebiti v prihodnosti) ter za zadostno opisovanje njihovega prostorskega in časovnega obsega ter variabilnosti. Opredelitev značilnosti lokacije prispeva k celovitemu opisu lokacije, ki lahko vključuje tudi podatke o antropogenih dejavnostih (na primer podatki o rabi zemljišč in prometni infrastrukturi, ki so potrebni za okoljske študije). Treba je jasno opredeliti kontekst in cilje vsake opredelitve lokacije, da se pravilno določi obseg in osredotočenost aktivnosti določitve lastnosti lokacije, ki bodo potrebne. Opredelitev lokacije vključuje pridobivanje podatkov (merjenja, vzorčenje in spremljanje) ter interpretacijo teh podatkov za pridobitev informacij in znanja. Določitev lastnosti lokacije se v bistvu začne v najzgodnejši fazi raziskovanja lokacije in naj bi postajala bolj intenzivna, ko program razvoja objekta napreduje do potrditve lokacije in začetka gradnje.
Podrobne raziskave do in vključno s fazo potrditve lokacije je treba izvesti na lokaciji ali lokacijah, da se geološki in hidrogeološki sistem opiše z zadostno natančnostjo za:
utemeljitev in podprtje izbrane lokacije (ali lokacij) in
zagotovitev dodatnih lokacijsko specifičnih informacij, potrebnih za podrobno načrtovanje, varnostno poročilo, oceno vplivov na okolje in za pridobitev dovoljenj za odlagališče.
Pri umeščanju odlagališča radioaktivnih odpadkov je mogoče razlikovati štiri faze (Slika 4): 
faza osnutka in načrtovanje, 
faza terenskega pregleda območja, 
faza raziskave lokacije in 
[bookmark: _Hlk220507196]faza podrobne opredelitve lokacije, ki vodi do potrditve lokacije za gradnjo odlagališča.
Terenske raziskave se razvijajo od posplošenih študij v zgodnji fazi pregleda območja do programa vse bolj podrobne opredelitve, ko se naslovijo specifični cilji in ko so izpostavljene negotove značilnosti. Podrobna opredelitev lokacije je potrebna za potrditev lokacije za gradnjo odlagališča in se lahko za namen spremljanja karakteristik in predpostavk nadaljuje skozi faze gradnje in obratovanja.
Pri izbiri lokacije za geološko odlagališče visokoradioaktivnih odpadkov je ključno zagotoviti dolgoročno jedrsko in sevalno varnost ter učinkovito izolacijo radioaktivnih snovi od človeka in okolja. Lokacija mora zato omogočati varno gradnjo, obratovanje, zapiranje in dolgoročni nadzor odlagališča, pri čemer mora njeno geološko okolje zagotavljati stabilnost in zanesljivo delovanje naravnih ter tehničnih pregrad skozi zelo dolga časovna obdobja. Temeljne zahteve za umeščanje jedrskih objektov v prostor ter za zagotavljanje jedrske in sevalne varnosti določata ZVISJV-1 (95. člen) in pravilnik JV5 (9., 10., 19. člen ter Priloga 5).
V nadaljevanju so podane splošne usmeritve za izbiro lokacije: 
1. Zahteve glede značilnosti lokacije odlagališča radioaktivnih odpadkov
Projektne osnove za odlagališča radioaktivnih odpadkov, opredeljene v Prilogi 5 pravilnika JV5, poudarjajo pomen izbire ustrezne lokacije kot enega ključnih elementov dolgoročne jedrske in sevalne varnosti. Pri izbiri lokacije je treba zagotoviti, da naravne značilnosti okolja skupaj s tehničnimi pregradami omogočajo učinkovito izolacijo radioaktivnih odpadkov in omejujejo možnost izpustov radionuklidov v okolje skozi celotno obdobje obratovanja in po zaprtju odlagališča.
1. Geološka in seizmična stabilnost
Lokacija odlagališča mora biti umeščena na geološko stabilnem območju, kjer ni pričakovati izrazitih tektonskih premikov ali pomembnejše seizmične aktivnosti. Geološko okolje mora zagotavljati dolgoročno stabilnost odlagališča ter preprečevati procese, ki bi lahko zmanjšali njegovo izolativno sposobnost. Pri oceni primernosti lokacije je treba upoštevati tudi možne prihodnje geodinamične procese, kot so podnebne spremembe, neotektonske aktivnosti, seizmičnost ali drugi naravni pojavi, ki bi lahko vplivali na stabilnost kamninske mase.
1. Površinski in geomorfološki procesi
Pri izbiri lokacije je pomembno, da območje ni izpostavljeno intenzivnim površinskim procesom, kot so poplave, zemeljski plazovi, erozija ali drugi geomorfološki pojavi. Takšni procesi ne smejo ogrožati površinskih ali podzemnih objektov odlagališča niti zmanjševati njegove dolgoročne varnosti.
1. Geološke in geokemijske značilnosti
Geološko okolje mora omogočati učinkovito zadrževanje radionuklidov ter omejevati njihovo migracijo v biosfero. Zato so pomembne ustrezne geometrijske, fizikalne, kemijske in geokemijske lastnosti kamnin ter okoliškega okolja. Matična kamnina mora zagotavljati zadostno prostornino za izvedbo odlagališča, obenem pa omogočati stabilno gradnjo in dolgoročno delovanje sistema tehničnih in naravnih pregrad.
Pomemben dejavnik predstavlja tudi kemična stabilnost geološkega okolja. Geokemijske razmere morajo biti takšne, da ne pospešujejo razgradnje vsebnikov, zatesnitvenih materialov ali drugih tehničnih pregrad, ki zagotavljajo varnost odlagališča.
1. Hidrogeološke razmere
Hidrogeološke značilnosti lokacije imajo ključno vlogo pri zagotavljanju dolgoročne izolacije radioaktivnih odpadkov. Tokovi podzemne vode morajo biti omejeni, prenosne poti pa dolge in počasne, saj to pomembno zmanjšuje možnost prenosa radionuklidov v okolje. Geološko in hidrogeološko okolje mora zato omogočati čim učinkovitejše zadrževanje radionuklidov ter zmanjševati njihovo mobilnost.
1. Upoštevanje človekovih dejavnosti
Pri izbiri lokacije je treba upoštevati tudi sedanje in prihodnje človekove dejavnosti v širšem prostoru. Cilj je zmanjšati možnost posegov, ki bi lahko vplivali na dolgoročno varnost odlagališča ali povzročili nenameren vdor v odlagalne strukture.
1. Raba prostora in prihodnji razvoj območja
Lokacija mora biti izbrana ob upoštevanju obstoječe rabe prostora, regionalnega razvoja ter možnosti prihodnjega izkoriščanja naravnih virov. Pri tem je pomembno, da dejavnosti v okolici ne povečujejo tveganja za poškodbe odlagališča ali za motnje v njegovem delovanju.
1. Vpliv na prebivalstvo in družbo
Tveganje za prebivalstvo mora ostati sprejemljivo tako v času obratovanja kot tudi po zaprtju odlagališča. Poleg tehničnih in varnostnih vidikov je treba ocenjevati tudi širše družbene vplive umeščanja objekta v prostor. Pri tem je pomembno zmanjševanje negativnih vplivov na lokalno okolje ter spodbujanje pozitivnih učinkov za regijo, kadar je to mogoče.
1. Preprečevanje prihodnjih posegov
Pomemben element dolgoročne varnosti predstavlja tudi preprečevanje nenamernega človekovega vdora v odlagališče. Zato je treba zagotoviti dolgoročno hrambo podatkov o lokaciji in značilnostih odlagališča, vzpostaviti ustrezne evidence ter uporabljati trajne označbe in arhive, vključno z mednarodnimi sistemi arhiviranja podatkov.
1. Varstvo okolja
Varstvo okolja mora biti zagotovljeno v vseh fazah življenjske dobe odlagališča - med gradnjo, obratovanjem, zapiranjem in po zaprtju objekta. Lokacija mora omogočati izvajanje ukrepov, s katerimi se vplivi na okolje in prebivalstvo ohranjajo znotraj dovoljenih mej. Pri presoji primernosti lokacije je treba upoštevati okoljske, družbene in gospodarske vidike ter zagotoviti, da so morebitni škodljivi vplivi ustrezno omejeni in nadzorovani.
1. Prometna dostopnost in prevoz 
Ker bo med obratovanjem odlagališča potekal prevoz radioaktivnih odpadkov, mora biti lokacija ustrezno prometno dostopna. Prometne poti morajo omogočati varen prevoz radioaktivnih snovi ob čim manjšem tveganju za prebivalstvo in okolje. Pri načrtovanju prometnih poti je treba upoštevati varstvo pred sevanjem, možnosti ukrepanja ob izrednih dogodkih ter zahteve fizičnega varovanja.
1. Zahteve za projektiranje in gradnjo odlagališča
Pri projektiranju odlagališča je treba upoštevati tako značilnosti lokacije kot tudi lastnosti radioaktivnih odpadkov. Površinske in podzemne značilnosti območja morajo omogočati varno gradnjo objektov in stabilno izvedbo podzemnih prostorov.
Projekt odlagališča mora zagotavljati varnost med obratovanjem in tudi po zaprtju objekta. Posebno pozornost je treba nameniti združljivosti tehničnih pregrad z geološkim okoljem in lastnostmi odpadkov. Tehnične rešitve morajo biti načrtovane tako, da tudi ob morebitnih spremembah ali motnjah v odlagalnem sistemu ne pride do nesprejemljivih vplivov na okolje.
Projektiranje odlagališča mora biti prilagojeno značilnostim izbrane lokacije in mora upoštevati pogoje normalnega obratovanja, pričakovane obratovalne dogodke ter projektne nesreče. Varnost odlagališča mora temeljiti na večpregradnem sistemu, pri katerem se dolgoročna zaščita zagotavlja s kombinacijo tehničnih in naravnih pregrad. Projekt mora zagotoviti, da tudi ob morebitnih motnjah ali izrednih dogodkih ne pride do nesprejemljivih izpustov radionuklidov v okolje. 
Pomemben del načrtovanja predstavljajo tudi modeliranje, laboratorijske raziskave in testiranja, s katerimi se preverja dolgoročno obnašanje odpadkov, vsebnikov in zatesnitvenih materialov v pričakovanih razmerah odlagališča. S temi analizami se ocenjuje njihova fizikalna in kemijska stabilnost ter odziv v primeru obratovalnih dogodkov ali nesreč.
Pri zapiranju odlagališča je mogoče zaključna dela, kot so končno zatesnjevanje ali namestitev pokrovov, časovno prilagoditi potrebam dolgoročnega monitoringa ali družbene sprejemljivosti projekta. V takšnih primerih je treba v varnostnih analizah oceniti vpliv podaljšanega obdobja odprtosti na obratovalno in dolgoročno varnost odlagališča.
Za zagotavljanje dolgoročne varnosti je treba skozi celotno življenjsko dobo odlagališča izvajati spremljanje stanja objekta, preverjanje projektnih osnov ter posodabljanje varnostnih analiz na podlagi novih znanstvenih spoznanj in rezultatov monitoringa. Upravljavec mora redno preverjati ustreznost projektnih rešitev in po potrebi izvajati izboljšave, ki prispevajo k večji jedrski in sevalni varnosti objekta.

[bookmark: _Ref220589223]Slika 4: Faze umeščanja odlagališča





















[bookmark: _Toc241658491]Zasnova odlagališča
Odlagališče in njegove tehnične pregrade morajo biti zasnovani tako, da zadržijo odpadke z njihovo pripadajočo nevarnostjo, da so fizično in kemično združljivi z podpovršinskimi geološkimi lastnostmi in/ali lastnostmi površja ter da po zaprtju zagotavljajo takšne varnostne lastnosti, ki dopolnjujejo tiste, ki jih zagotavlja geološko okolje. Objekt in njegove tehnične pregrade morajo biti zasnovani tako, da zagotavljajo varnost tudi v obratovalnem obdobju.
Projektiranje geološkega odlagališča visokoradioaktivnih odpadkov mora temeljiti na načelu, da se jedrska in sevalna varnost zagotavljata v vseh fazah življenjske dobe objekta - od načrtovanja in gradnje, preko obratovanja, do zaprtja odlagališča in obdobja po njegovem zaprtju. Zasnova odlagališča mora zato združevati ustrezne naravne značilnosti lokacije, tehnične pregrade in projektne rešitve, ki skupaj zagotavljajo dolgoročno izolacijo radioaktivnih snovi od človeka in okolja. Temeljne projektne zahteve določa pravilnik JV5 (3.-8. člen).
Temeljna projektna načela
Zasnova odlagališča mora temeljiti na uveljavljenih načelih jedrske varnosti. Osrednje načelo predstavlja obramba v globino, pri kateri se varnost zagotavlja z več medsebojno neodvisnimi ravnmi zaščite. Cilj takšne zasnove je preprečevanje nenormalnega obratovanja, zgodnje odkrivanje in obvladovanje morebitnih odstopanj ter omejevanje posledic tudi v malo verjetnih nesrečah. Varnost se ne sme zanašati na posamezen zaščitni ukrep, temveč na kombinacijo naravnih in tehničnih pregrad ter organizacijskih ukrepov.
Pri projektiranju je treba zagotoviti tudi, da odpoved posamezne komponente ali sistema ne povzroči izgube ključnih varnostnih funkcij. Zato se uporabljajo načela redundance, raznovrstnosti in medsebojne neodvisnosti varnostnih sistemov. Kjer je mogoče, je treba uporabljati preverjene tehnologije, materiale in projektne rešitve, katerih zanesljivost je bila že potrjena v primerljivih razmerah. Obseg in zahtevnost posameznih varnostnih ukrepov morata biti sorazmerna njihovemu pomenu za jedrsko in sevalno varnost, kar predstavlja uporabo stopenjskega pristopa (JV5, 3. člen).
Projektne osnove
Projektne osnove morajo upoštevati vse dogodke, ki bi lahko vplivali na varnost odlagališča, od normalnega obratovanja do projektnih in razširjenih projektnih nesreč. Pri tem je treba oceniti celoten življenjski cikel objekta, vključno z gradnjo, obratovanjem, zapiranjem, razgradnjo ter obdobjem po zaprtju, ko mora odlagališče še vedno zagotavljati svojo izolativno funkcijo (JV5, 4. člen).
Projekt mora temeljiti na ustrezno preverjenih metodah projektiranja, kvalificiranih materialih ter standardih, ki zagotavljajo dolgoročno zanesljivost konstrukcij, sistemov in komponent. Ustreznost projektnih rešitev mora biti neodvisno preverjena že med načrtovanjem, rezultate pa je treba potrditi še pred začetkom obratovanja objekta (JV5, 4. člen).
Pomemben element projektnih osnov je tudi obvladovanje staranja materialov in opreme. Že v fazi načrtovanja je treba predvideti možnosti pregledov, vzdrževanja, preizkušanja ter po potrebi zamenjave posameznih sistemov in komponent, kadar je to potrebno za ohranjanje njihove varnostne funkcije.
Projektne rešitve je treba potrjevati z laboratorijskimi raziskavami, terenskimi preskusi, demonstracijskimi projekti, obratovalnimi izkušnjami, modeliranjem in primerjavo z mednarodno prakso. Obseg potrjevanja mora biti sorazmeren pomembnosti posamezne varnostne funkcije.
Inventar radioaktivnih odpadkov
Projektiranje odlagališča mora temeljiti na jasno opredeljenem inventarju radioaktivnih odpadkov, ki predstavlja osnovo za načrtovanje vseh varnostnih funkcij, objektov in sistemov odlagališča (ZVISJV-1, 101. in 103. člen).
Inventar mora vključevati količine, vrste in fizikalne ter kemijske lastnosti odpadkov, radionuklidno sestavo, aktivnost, toplotno moč, popis jedrskih oziroma cepljivih snovi ter druge lastnosti, ki lahko vplivajo na obratovalno ali dolgoročno varnost odlagališča. Opredeliti je treba tudi predvidene spremembe inventarja skozi čas zaradi radioaktivnega razpada, nastajanja potomcev in drugih bistvenih procesov.
Inventar radioaktivnih odpadkov mora biti skladen z merili sprejemljivosti za odlaganje ter z zasnovo odlagališča, varnostnimi analizami in predvidenimi scenariji razvoja odlagališča. Vsaka sprememba inventarja, ki bi lahko vplivala na varnostne analize ali projektne osnove, mora biti ustrezno ovrednotena in vključena v posodobitev varnostnega poročila ter spremljajoče dokumentacije (Pravilnik o ravnanju z radioaktivnimi odpadki in izrabljenim gorivom; v nadaljevanju: JV7; ZVISJV-1, 101., 103. in 111. člen).
Varnostne analize
Varnostne analize morajo biti temeljni del načrtovanja odlagališča in morajo dokazovati, da so v vseh fazah življenjske dobe objekta zagotovljene zahtevane varnostne funkcije ter da so izpolnjena merila jedrske in sevalne varnosti (ZVISJV-1, 101. in 103. člen; JV5, 4. člen).
Pri pripravi varnostnih analiz je treba sistematično opredeliti predpostavljene začetne dogodke, ki lahko vplivajo na varnost odlagališča, ter jih uporabiti kot osnovo za določitev projektnih in razširjenih projektnih osnov. Pri tem je treba upoštevati notranje in zunanje dogodke, naravne pojave, človeške napake ter odpovedi sistemov, vključno z možnostjo odpovedi s skupnim vzrokom (JV5, 4. in 11. člen).
Varnostne analize morajo obravnavati obratovalno obdobje odlagališča ter obdobje po njegovem zaprtju. Za obdobje obratovanja je treba analizirati normalna obratovalna stanja, pričakovane obratovalne dogodke, projektne nesreče in razširjene projektne nesreče. Za obdobje po zaprtju pa je treba pripraviti analize scenarija normalnega razvoja odlagališča ter scenarijev spremenjenega razvoja, vključno z naravnimi procesi, degradacijo pregrad, zunanjimi vplivi in scenarijem nenamernega vdora človeka (ZVISJV-1, 103. člen; JV5, 4. člen).
Pri izdelavi varnostnih analiz je treba uporabljati kombinacijo determinističnih metod, verjetnostnih analiz in strokovnih inženirskih presoj. Analize morajo upoštevati negotovosti vhodnih podatkov, dolgoročne procese ter medsebojno delovanje naravnih in tehničnih pregrad ter dokazovati, da so izpolnjena predpisana merila za zaščito prebivalstva in okolja.
Večpregradni sistem
Varnost geološkega odlagališča temelji na večpregradnem sistemu, pri katerem se zaščita zagotavlja s kombinacijo tehničnih in naravnih pregrad. Posamezne pregrade morajo biti načrtovane tako, da se medsebojno dopolnjujejo in da odpoved ene pregrade ne povzroči odpovedi celotnega sistema. Projekt mora preprečevati poškodbe posameznih pregrad ter zagotavljati njihovo dolgoročno celovitost tudi ob vplivih okolja ali izrednih dogodkih (JV5, 4. člen).
Pasivna varnost
Za geološka odlagališča visokoradioaktivnih odpadkov je temeljno načelo čim večja uporaba pasivnih varnostnih rešitev. Dolgoročna varnost po zaprtju odlagališča mora temeljiti predvsem na naravnih značilnostih geološkega okolja in na tehničnih pregradah, ki svoje funkcije opravljajo brez potrebe po zunanjem napajanju, aktivnem upravljanju ali stalnem človekovem posredovanju. Aktivni sistemi so pomembni predvsem med gradnjo in obratovanjem, medtem ko mora biti po zaprtju dolgoročna varnost zagotovljena izključno s pasivnimi elementi sistema (JV5, 6. člen).
Osnovne varnostne funkcije
Pri zasnovi odlagališča je treba zagotoviti ohranjanje ključnih varnostnih funkcij v vseh predvidenih obratovalnih stanjih in tudi ob projektnih nesrečah. To vključuje zadrževanje radioaktivnih snovi znotraj odlagalnega sistema, odvajanje toplote, ki jo oddajajo visokoradioaktivni odpadki, ter preprečevanje nastanka kritičnosti, kjer je to pomembno. Pri geoloških odlagališčih je treba oceniti tudi možnost nastanka kritičnosti v zelo dolgih časovnih obdobjih po zaprtju odlagališča ter zagotoviti ustrezne projektne rešitve za njeno preprečevanje (JV5, 7. člen).
Strukture, sistemi in komponente, pomembni za varnost
Strukture, sistemi in komponente, pomembni za varnost, morajo biti načrtovani, izdelani in vzdrževani v skladu z najvišjimi standardi kakovosti. Njihova zasnova mora omogočati delovanje tudi ob naravnih vplivih, požaru, eksploziji ali drugih predvidenih zunanjih dogodkih. Projekt mora zagotavljati možnost rednega pregledovanja, vzdrževanja, umerjanja in funkcionalnega preizkušanja brez nepotrebnega povečevanja sevalne izpostavljenosti delavcev (JV5, 8. člen).
Pri izbiri materialov je treba upoštevati njihovo dolgoročno odpornost proti koroziji, obrabi in kemijskim spremembam. Zasnova mora omogočati tudi učinkovito ravnanje z radioaktivnimi odpadki, ki nastajajo med obratovanjem in razgradnjo objekta, ter čim bolj olajšati prihodnjo razgradnjo objektov.
Človeški dejavnik in obvladovanje izrednih dogodkov
Projektiranje mora sistematično upoštevati tudi vpliv človeškega dejavnika. Delovna mesta, nadzorni sistemi kot tudi vmesniki človek-stroj morajo biti zasnovani tako, da zmanjšujejo možnost napak ter omogočajo hitro in pravilno ukrepanje ob odstopanjih. Zagotoviti je treba ustrezne poti za varen umik osebja, zanesljive komunikacijske sisteme ter prostore in opremo za učinkovito obvladovanje izrednih dogodkov (JV5, 4. člen).
Varstvo ljudi in okolja
Končni cilj zasnove odlagališča je zagotoviti, da izpostavljenost delavcev, prebivalstva in okolja ostane v vseh fazah življenjske dobe objekta pod predpisanimi mejami ter tako nizka, kot je razumno dosegljivo. Projekt mora omogočati preprečevanje oziroma učinkovito omejevanje izpustov radioaktivnih snovi tudi v malo verjetnih nesrečah, tako da niso potrebni obsežni zaščitni ukrepi za prebivalstvo. Pred začetkom obratovanja je treba vzpostaviti tudi predobratovalni monitoring okolja, ki predstavlja izhodišče za spremljanje vplivov odlagališča med njegovim obratovanjem in po zaprtju (JV5, 4. člen).

Dodatne usmeritve za načrtovanje, razvoj in upravljanje odlagališča
Pri načrtovanju geološkega odlagališča je treba upoštevati tudi dolgoročne zahteve, ki presegajo samo projektiranje objekta in so povezane z njegovim razvojem, obratovanjem ter zagotavljanjem varnosti po zaprtju.
Reverzibilnost in možnost ponovnega razpolaganja z odpadki
Če je v zasnovi odlagališča predvidena možnost reverzibilnega obratovanja ali morebitnega ponovnega prevzema odloženih radioaktivnih odpadkov, takšne rešitve ne smejo zmanjševati dolgoročne varnosti odlagališča. Prednost mora imeti ohranjanje izolativne funkcije odlagališča po njegovem zaprtju, zato morajo biti vse odločitve glede reverzibilnosti skrbno ovrednotene z vidika vpliva na dolgoročno jedrsko in sevalno varnost.
Raziskave, razvoj in spremljanje delovanja odlagališča
Razvoj geološkega odlagališča mora temeljiti na sistematičnem programu raziskav, modeliranja, laboratorijskih in terenskih preizkusov ter dolgoročnega monitoringa. Namen teh dejavnosti je izboljševanje razumevanja obnašanja odlagališča, njegovih tehničnih pregrad in geološkega okolja skozi celotno življenjsko dobo objekta. Rezultati raziskav in spremljanja morajo predstavljati pomembno podlago za preverjanje varnostnih analiz, zmanjševanje negotovosti ter posodabljanje varnostnega poročila.
Usklajevanje varnosti in varovanja
Pri načrtovanju, gradnji  in obratovanju odlagališča je treba zagotoviti, da ukrepi fizičnega varovanja, nadzora jedrskih snovi ter izpolnjevanja mednarodnih obveznosti na področju jedrskega varovanja in nadzora jedrskih snovi ne zmanjšujejo ravni jedrske in sevalne varnosti. Obe področji morata biti načrtovani usklajeno, tako da se medsebojno dopolnjujeta in ne povzročata nasprotujočih si zahtev.
Spremljanje odziva lokacije
Med gradnjo in obratovanjem odlagališča je treba neprekinjeno spremljati geološke, hidrogeološke, geomehanske in druge značilnosti lokacije. Namen monitoringa je preverjanje, ali se geološko okolje odziva skladno s predpostavkami projektnih in varnostnih analiz, ter pravočasno prepoznavanje morebitnih odstopanj. Pridobljeni podatki omogočajo sprotno izboljševanje razumevanja lokacije ter povečujejo zanesljivost ocen dolgoročne varnosti.
Usklajevanje projektnih zahtev
Projektiranje odlagališča vključuje številne zahteve različnih področij, kot so jedrska varnost, varstvo pred sevanji, varstvo okolja, graditev objektov, rudarstvo, požarna varnost, fizično varovanje in drugo. Že v zgodnjih fazah načrtovanja je zato priporočljivo vzpostaviti sistem za prepoznavanje morebitnih nasprotujočih si zahtev ter zagotoviti njihovo pravočasno usklajevanje. Takšen pristop omogoča razvoj celovitih projektnih rešitev, pri katerih so zahteve posameznih področij medsebojno usklajene, ne da bi bilo pri tem ogroženo doseganje temeljnega cilja – zagotavljanja dolgoročne jedrske in sevalne varnosti odlagališča.
Upravljanje negotovosti
Načrtovanje odlagališča mora sistematično prepoznavati, vrednotiti in zmanjševati negotovosti, povezane z lokacijo, zasnovo odlagališča, lastnostmi odpadkov, dolgoročnim razvojem sistema in varnostnimi analizami. Program raziskav, monitoringa, razvoja in potrjevanja modelov mora biti usmerjen predvsem v zmanjševanje negotovosti, pomembnih za varnost. Negotovosti in njihov vpliv na rezultate varnostnih analiz morajo biti jasno prikazani v varnostnem poročilu. To je ena pomembnejših zahtev IAEA dokumenta SSR-5 Disposal of Radioactive Waste (v nadaljevanju: SSR-5).

JV5 v prilogi 5 določa Projektne osnove za odlagališče radioaktivnih odpadkov. Podane so razširjene projektne osnove, za katere pa se za odlagališče visokoradioaktivnih odpadkov smiselno uporabljajo zahteve iz 4. točke Priloge 1.
Pri načrtovanju geološkega odlagališča visokoradioaktivnih odpadkov je poleg običajnih projektnih dogodkov treba obravnavati tudi dogodke z zelo majhno verjetnostjo nastanka, vendar s potencialno pomembnimi posledicami za jedrsko in sevalno varnost. Takšni dogodki so vključeni v razširjene projektne osnove, katerih namen je preveriti robustnost zasnove odlagališča tudi v razmerah, ki presegajo običajne projektne predpostavke. Zahteve za pripravo razširjenih projektnih osnov določa pravilnik JV5 (7.-8. člen).
Določitev razširjenih projektnih osnov
Razširjene projektne osnove morajo biti pripravljene na podlagi kombinacije determinističnih analiz, verjetnostnih varnostnih analiz in strokovnih inženirskih presoj. Pri njihovi pripravi je treba sistematično obravnavati vse pomembne scenarije, ki bi lahko vplivali na dolgoročno varnost odlagališča, tudi če je njihova verjetnost majhna.
Posebno pozornost je treba nameniti dogodkom, ki lahko nastanejo med vsemi fazami obratovanja odlagališča, dogodkom, ki so posledica notranjih ali zunanjih vplivov, ter možnostim odpovedi več sistemov zaradi skupnega vzroka. Če gre za lokacijo z več objekti, je treba oceniti tudi medsebojne vplive med posameznimi objekti oziroma napravami ter vplive morebitnih zunanjih dogodkov, ki bi lahko hkrati prizadeli več objektov.
Razširjene projektne osnove morajo obravnavati tudi scenarije, pri katerih pride do odpovedi zaščitnih ukrepov ali do razmer, ki presegajo zmogljivosti običajnih varnostnih sistemov. Namen teh analiz je preveriti, ali lahko projektne rešitve tudi v takšnih razmerah učinkovito omejijo posledice nesreč in preprečijo nesprejemljive izpuste radioaktivnih snovi.
Varnostne analize
Analize razširjenih projektnih osnov morajo temeljiti na znanstveno utemeljenih metodah in realističnih predpostavkah. Pri pripravi analiz je pomembno jasno prikazati uporabljene modele, vhodne podatke in strokovne presoje ter ovrednotiti negotovosti, ki lahko vplivajo na rezultate.
Varnostne analize morajo omogočiti prepoznavanje dodatnih ukrepov, s katerimi je mogoče zmanjšati verjetnost  nesreč ali omiliti njihove posledice. Poleg ocene radioloških vplivov na območju odlagališča in v njegovi okolici morajo vključevati tudi presojo ustreznosti projektnih rešitev glede na razporeditev objektov, značilnosti lokacije ter razpoložljivost varnostnih sistemov.
Pri pripravi analiz je treba upoštevati tudi rezultate verjetnostnih varnostnih analiz ter določiti varna končna stanja objekta po posameznih scenarijih nesreč (JV5, 15.-16. člen).
Zagotavljanje varnostnih funkcij
Tudi pri razširjenih projektnih osnovah mora odlagališče ohraniti ključne varnostne funkcije. Te vključujejo zadrževanje radioaktivnih snovi, odvajanje toplote iz odloženih visokoradioaktivnih odpadkov ter zagotavljanje podkritičnosti, kjer je ta pomembna.
Projektne rešitve morajo biti zasnovane tako, da omogočajo ohranjanje ali ponovno vzpostavitev teh funkcij tudi v primeru dogodkov, ki presegajo običajne projektne nesreče. Če se pri obvladovanju takšnih dogodkov predvideva uporaba mobilne opreme ali zunanje pomoči, je treba zagotoviti, da bo ta pravočasno razpoložljiva in da njena uporaba ne bo odvisna od negotovih okoliščin.
Dolgoročna podkritičnost in odvajanje toplote
Pri geološkem odlagališču visokoradioaktivnih odpadkov je treba zagotoviti, da je možnost nastanka kritičnosti preprečena tudi v zelo dolgih časovnih obdobjih po zaprtju odlagališča. Projekt mora vključevati ustrezne tehnične in geometrijske rešitve, ki zagotavljajo dolgoročno podkritičnost tudi ob morebitnih spremembah razmer v odlagališču.
Ker visokoradioaktivni odpadki še dolgo po odložitvi oddajajo toploto, mora biti zagotovljeno učinkovito odvajanje zaostale toplote. Projekt naj vključuje več medsebojno neodvisnih rešitev za odvajanje toplote, pri čemer mora biti vsaj ena učinkovita tudi v razmerah, ki presegajo projektne nesreče, vključno z dogodki, ki jih povzročijo zunanji naravni vplivi.
Omejevanje radioaktivnih izpustov
Temeljni cilj razširjenih projektnih osnov je ohranitev zadrževanja radioaktivnih snovi znotraj odlagalnega sistema tudi ob zelo malo verjetnih dogodkih. Projekt mora zagotavljati, da so morebitni radioaktivni izpusti čim manjši in omejeni tako po količini kot po trajanju.
Če bi kljub temu prišlo do izpustov, morajo biti njihove posledice omejene tako, da je mogoče pravočasno izvesti zaščitne ukrepe za prebivalstvo ter preprečiti dolgotrajno kontaminacijo širšega okolja.
Zagotavljanje podpore ob izrednih dogodkih
Za učinkovito obvladovanje razširjenih projektnih nesreč mora biti zagotovljeno tudi zanesljivo zasilno električno napajanje ključnih komunikacijskih sistemov. Komunikacija med osebjem na lokaciji, centri za ukrepanje in zunanjimi intervencijskimi službami mora ostati zagotovljena skozi celotno trajanje izrednega dogodka.
Razširjene projektne osnove je treba redno preverjati, dodatne preglede pa je treba izvajati kot odziv na pomembne obratovalne dogodke ali druge nove pomembne informacije. Pri pregledih razširjenih projektnih osnov je treba za prepoznavanje potreb in možnosti izboljšav uporabljati deterministične in tudi verjetnostne varnostne analize ter inženirske presoje. Na podlagi rezultatov teh pregledov je treba predlagati in izvesti potrebne in smiselne ukrepe ter izboljšave.
[bookmark: _Toc241658494]Omejitev doz
Pri načrtovanju in obratovanju odlagališča radioaktivnih odpadkov je omejevanje izpostavljenosti ionizirajočemu sevanju eno temeljnih načel varstva ljudi in okolja. Sistem omejitev doz je treba razumeti kot celovit okvir, ki se uporablja v vseh fazah življenjskega cikla objekta - od umeščanja v prostor in projektiranja, preko gradnje in obratovanja, do zaprtja ter dolgoročnega nadzora.
Osnovno izhodišče je, da morajo projektne rešitve in obratovalne prakse zagotavljati, da izpostavljenost prebivalstva in delavcev ne presega zakonsko določenih mejnih vrednosti ter da je v vseh okoliščinah ohranjena tako nizka, kot je to razumno dosegljivo. Pri tem se ne upošteva le normalno obratovanje, temveč tudi pričakovani obratovalni dogodki, projektne nesreče ter dolgoročni vplivi po zaprtju odlagališča (ZVISJV-1, 103. člen).
Posebej pomembno je, da se omejitve doz ne obravnavajo zgolj kot numerične meje, temveč kot projektno vodilo, ki usmerja izbiro lokacije, zasnovo tehničnih pregrad in način upravljanja odpadkov. Že v zgodnjih fazah načrtovanja je treba zagotoviti, da konfiguracija odlagališča in njegove varnostne funkcije omogočajo učinkovito zadrževanje radionuklidov ter s tem preprečujejo nepotrebno izpostavljenost ljudi v vseh fazah obstoja objekta.
Pri umeščanju v prostor je treba v okviru okoljske presoje ovrednotiti tudi dolgoročne vplive na prebivalstvo in okolje, vključno s časom po zaprtju odlagališča. Ta analiza mora zajemati vse realno predvidljive scenarije in zagotoviti, da izbira lokacije ne vodi v nesprejemljivo obremenitev okolja ali prebivalstva v nobeni fazi življenjskega cikla objekta (ZVISJV-1, 95. člen).
Varnostne analize, ki podpirajo določanje in preverjanje doznih omejitev, morajo vključevati oceno vseh bistvenih poti izpostavljenosti, vključno z zrakom, vodo, prehransko verigo in neposrednim sevanjem. Na tej podlagi se določa, ali so predvideni tehnični in organizacijski ukrepi zadostni za zagotavljanje varnosti ali pa je treba projektne rešitve dodatno okrepiti.
Posebna pozornost je namenjena tudi dolgoročnemu obdobju po zaprtju, kjer varnost v največji meri temelji na pasivnih varnostnih lastnostih odlagališča. V tem obdobju je ključno, da se zagotovi, da tudi ob naravnih spremembah okolja ali počasnem razvoju geoloških procesov izpostavljenost ostane znotraj sprejemljivih meja in ne vodi v povečano tveganje.
Omejitev doz je zato treba razumeti kot dinamičen varnostni cilj, ki povezuje projektiranje, obratovanje in dolgoročni nadzor odlagališča v enoten sistem varstva pred sevanjem, kjer je osnovno vodilo stalno zmanjševanje tveganja in ohranjanje izpostavljenosti na najnižji še smiselno dosegljivi ravni.
Pri zasnovi in oceni varnosti odlagališča je treba zagotoviti, da dolgoročne radiološke obremenitve prebivalstva ostanejo v jasno določenih mejah, pri čemer se kot osnovni kriterij upošteva scenarij normalnega razvoja odlagališča. V tem primeru odlagališče ne sme povzročiti več kot 0,3 mSv letne doze za posameznega člana referenčne skupine prebivalstva.
Za scenarije spremenjenega razvoja odlagališča, ki ne vključujejo vdora človeka, se pristop k varnosti prilagaja glede na višino ocenjene izpostavljenosti. Če so doze do 10 mSv na leto, dodatni ukrepi optimizacije niso potrebni. Pri obremenitvah nad to vrednostjo je treba načrtovati in uvesti ukrepe, ki zmanjšujejo verjetnost nastanka takšnih scenarijev. Če obremenitve presegajo 100 mSv na leto, pa je treba prednostno ukrepati tudi za zmanjšanje posledic teh dogodkov.
Pri scenariju vdora človeka v odlagališče se uporablja strožji pristop zaradi narave in negotovosti takšnega posega. Če so doze do 1 mSv na leto ukrepi optimizacije niso potrebni, nad to vrednostjo pa je treba z zasnovo odlagališča ali dodatnimi ukrepi zmanjšati verjetnost vdora ali ublažiti njegove posledice. Če ocene doz presežejo 20 mSv na leto, je treba ponovno preveriti zasnovo odlagališča, vključno z možnostjo drugačne rešitve odlaganja ali izločitvijo tistih odpadkov, ki k takšni obremenitvi največ prispevajo.
[bookmark: _Toc241658495]Varnostna klasifikacija SSK
Eden izmed temeljnih elementov zasnove odlagališča je ustrezna klasifikacija sistemov, struktur in komponent (v nadaljevanju: SSK) glede na njihov pomen za jedrsko in sevalno varnost. Namen klasifikacije je zagotoviti, da so projektne zahteve, standardi kakovosti, način izdelave, vgradnje, vzdrževanja in nadzora sorazmerni njihovemu prispevku k varnosti objekta med obratovanjem ter po njegovem zaprtju (JV5, 8. člen).
Klasifikacija SSK mora temeljiti na sistematičnih varnostnih analizah, pri katerih se deterministični pristop po potrebi dopolni z verjetnostnimi analizami in strokovno inženirsko presojo. Pri razvrščanju je treba upoštevati predvsem varnostno funkcijo posameznega SSK, možne posledice njene odpovedi, pogostost njenega delovanja ter čas, v katerem mora po začetnem dogodku zagotoviti zahtevano varnostno funkcijo. Če posamezen sistem opravlja več različnih funkcij, se razvrsti v varnostni razred, ki ustreza njegovi najpomembnejši varnostni vlogi.
Za vsak varnostni razred morajo biti določene ustrezne projektne, tehnične in organizacijske zahteve. Te vključujejo uporabo ustreznih predpisov, standardov in tehničnih specifikacij pri projektiranju, izdelavi, vgradnji in pregledovanju opreme, zahteve glede zagotavljanja kakovosti ter pogoje za delovanje sistemov v vseh predvidenih obratovalnih in nezgodnih razmerah. Posebno pozornost je treba nameniti tudi zagotavljanju zasilnega napajanja ter razpoložljivosti sistemov, pomembnih za izvajanje varnostnih funkcij, saj morajo ti ostati sposobni delovanja tudi ob predpostavljenih začetnih dogodkih in projektnih nesrečah.
Takšen pristop omogoča, da so projektni, gradbeni in obratovalni ukrepi usmerjeni predvsem v tiste SSK, katerih zanesljivo delovanje je odločilnega pomena za zagotavljanje obratovalne varnosti odlagališča ter njegove dolgoročne varnosti po zaprtju (JV5, 14. člen).
[bookmark: _Toc241658496]Zaščita pred notranjimi požari
Pri načrtovanju odlagališča je treba zaščito pred notranjimi požari obravnavati kot enega ključnih varnostnih sklopov, pri čemer se smiselno uporabljajo zahteve iz Priloge 1 pravilnika JV5 (3. točka), ki ureja požarno varnost jedrskih objektov. Sistem zaščite mora temeljiti na načelu obrambe v globino, kar vključuje preprečevanje nastanka požara, njegovo zgodnje odkrivanje in obvladovanje ter omejevanje širjenja in posledic požara na območja, kjer bi lahko bila ogrožena varnost odlagališča.
SSK, pomembni za varnost, morajo biti projektirani in umeščeni tako, da se tveganje za nastanek požara in njegove posledice čim bolj zmanjša, hkrati pa mora biti zagotovljeno učinkovito odvajanje zaostale toplote, omejevanje širjenja radioaktivnih snovi ter zmožnost obvladovanja razmer med požarom in po njem (JV5, 8. člen, Priloga 1, 3. točka). Pri izbiri materialov je treba v največji možni meri uporabljati negorljive, ognjevarne ali toplotno odporne materiale.
Objekti, v katerih se nahajajo SSK, pomembni za varnost, ali radioaktivne snovi, morajo biti projektirani tako, da zagotavljajo visoko stopnjo požarne varnosti. Po potrebi se razdelijo na požarne sektorje, ki preprečujejo širjenje požara na varnostno pomembno opremo ter zagotavljajo ločenost redundantnih in raznovrstnih sistemov. Kadar delitev na požarne sektorje ni izvedljiva ali ustrezna, se lahko uporabi koncept požarnih celic, pri čemer mora biti zagotovljeno ustrezno ravnovesje med pasivnimi in aktivnimi požarnimi ukrepi, kar mora potrditi analiza požarne nevarnosti (JV5, Priloga 1, 3. točka).
Zgradbe, v katerih se nahajajo radioaktivne snovi, morajo biti zasnovane tako, da se ob požaru prepreči ali vsaj bistveno omeji morebitne radioaktivne izpuste, pri čemer mora projekt zagotoviti tudi ustrezne evakuacijske in intervencijske poti za osebje ter dostopne poti za gasilske in reševalne enote (JV5, 8. člen, Priloga 1, 3. točka).
Pri načrtovanju požarne varnosti odlagališč se smiselno upoštevajo tudi zahteve rudarske zakonodaje in varstva pred požarom, zlasti tiste, ki se smiselno nanašajo na varstvo pred požarom v podzemnih in površinskih rudarskih objektih, kjer je poudarek na prezračevanju, preprečevanju eksplozivnih atmosfer ter organizaciji evakuacije in reševanja (Zakon o rudarstvu – ZRud-1, določbe o varnosti in zdravju pri delu ter požarni varnosti v rudniških prostorih in tehnične smernice). Ta načela se smiselno prenesejo na odlagališča, kjer obstajajo primerljiva tveganja omejenega dostopa, težje evakuacije in omejenega prezračevanja.
[bookmark: _Toc241658497]Pogoji za neodlagalne SSK
Neodlagalni SSK, pomembni za varnost odlagališča, morajo biti zasnovani tako, da zagotavljajo zanesljivo delovanje v vseh obratovalnih in izrednih stanjih objekta. Pri tem je treba upoštevati vplive notranjih in zunanjih dogodkov, vključno z naravnimi obremenitvami, značilnimi za lokacijo, ter vplive človekove dejavnosti. Zunanje naravne obremenitve vključujejo potrese, poplave ter ekstremne vremenske pojave, kot so visoke in nizke temperature, sneg, led, močan veter, udari strele in žled, tudi v kombiniranih scenarijih. Zasnova mora preprečiti porušitve konstrukcij ali padce elementov, ki bi lahko ogrozili visokoradioaktivne odpadke ali varnostno pomembne SSK (JV5, 8. člen).
Pri obravnavi razširjenih projektnih osnov se za neodlagalne SSK smiselno uporabljajo zahteve iz Priloge 1 pravilnika JV5 (2. in 4. točka), ki določajo obravnavo dogodkov, ki presegajo projektne osnove, ter ukrepe za ohranjanje varnostnih funkcij in omejevanje posledic nesreč.
V vseh stanjih objekta morajo neodlagalni SSK zagotavljati ključne varnostne funkcije, zlasti podkritičnost, odvajanje zaostale toplote in preprečevanje nenadzorovanega širjenja radioaktivnih snovi (JV5, 7. člen). Zasnova mora temeljiti predvsem na pasivnih varnostnih funkcijah, s čimer se zmanjšuje odvisnost od aktivnih sistemov in človeškega ukrepanja (JV5, 6. člen).
Visokoradioaktivni odpadki morajo biti pakirani tako, da omogočajo varno ravnanje brez nedopustnih izpustov ali preseganja doznih omejitev, pri čemer mora biti vsak paket projektiran za ustrezno obdobje obratovanja odlagališča (JV5, 6. in 8. člen).
Varnostno pomembni sistemi morajo ohraniti funkcionalnost tudi v primeru zelo hudih zunanjih dogodkov, vključno z udarom velikega komercialnega letala, tako med dogodkom kot po njem (JV5, šesti odstavek 8. člen).
Za varnostno klasifikacijo SSK se uporabljajo enaka načela kot za jedrske elektrarne, kar vključuje razvrščanje glede na varnostni pomen, posledice odpovedi ter zahteve po zanesljivosti in kakovosti izvedbe (JV5, 8. člen, Priloga 1, 2.1).
Pri požarni varnosti se smiselno uporabljajo zahteve za jedrske elektrarne, zlasti načela preprečevanja nastanka požara, omejevanja širjenja in ohranjanja varnostnih funkcij tudi ob požarnih dogodkih (JV5, Priloga 1, 3. točka).
Posebna pozornost mora biti namenjena staranju materialov in komponent, pri čemer je treba že v fazi projektiranja upoštevati mehanizme, kot so korozija, lezenje, utrujenost, krčenje ter vplivi sevanja, ter zagotoviti ukrepe za njihovo obvladovanje skozi celotno življenjsko dobo.
Projekt mora vključevati tudi pripravljenost na razgradnjo neodlagalnih objektov, tako da se omogoči njihova varna razgradnja z minimalno sevalno obremenitvijo ter učinkovito dekontaminacijo in zmanjšanje nastanka radioaktivnih odpadkov, ob hkratnem ohranjanju vseh ključnih podatkov o objektu že od faze projektiranja naprej (ZVISJV-1, 12. člen; JV5, 12. člen).
[bookmark: _Toc241658498]Merila sprejemljivosti
Merila sprejemljivosti predstavljajo enega ključnih elementov varnega odlaganja visokoradioaktivnih odpadkov. Njihov namen je zagotoviti, da se v odlagališče sprejmejo le odpadki, katerih lastnosti so skladne z zasnovo odlagališča, izvedenimi varnostnimi analizami in varnostnim poročilom. Merila morajo zagotavljati varnost tako med obratovanjem odlagališča kot tudi po njegovem zaprtju, ko varnost temelji predvsem na delovanju naravnih in tehničnih pregrad.
Merila sprejemljivosti morajo opredeljevati dovoljene fizikalne, kemijske, mehanske in radiološke lastnosti paketov odpadkov oziroma odpadkov brez embalaže. Pri tem je treba določiti zahteve glede inventarja radionuklidov, toplotne moči, stopnje izhajanja toplote, dimenzij in mase paketov, mehanske stabilnosti, odpornosti embalaže, vsebnosti prostih tekočin, kemične združljivosti z materiali tehničnih pregrad ter drugih lastnosti, ki lahko vplivajo na dolgoročno varnost odlagališča. Merila morajo biti usklajena s projektno zasnovo odlagališča in dokazano podpirati doseganje varnostnih ciljev skozi celotno življenjsko dobo objekta.
Slovenska zakonodaja zahteva, da so merila sprejemljivosti sestavni del celotnega sistema ravnanja z radioaktivnimi odpadki in izrabljenim gorivom. Pravilnik JV7 določa zahteve glede razvrščanja radioaktivnih odpadkov, njihove predelave, pakiranja, označevanja, skladiščenja, premeščanja in odlaganja ter podrobneje ureja tudi merila sprejemljivosti za prevzem v skladiščenje oziroma odlaganje. Poleg tega določa zahteve glede vodenja evidenc, programov ravnanja z radioaktivnimi odpadki ter drugih postopkov, ki zagotavljajo sledljivost in nadzor nad celotnim življenjskim ciklom odpadkov (JV7, 1. člen).
Pomemben del sistema predstavlja tudi program gospodarjenja z radioaktivnimi odpadki oziroma izrabljenim gorivom, ki ga mora pripraviti upravljavec odlagališča kot samostojen dokument. Program mora biti usklajen z nacionalnim programom ravnanja z radioaktivnimi odpadki in izrabljenim gorivom ter mora določati postopke za prevzem, preverjanje, obdelavo, skladiščenje in odlaganje odpadkov. Upravljavec mora zagotoviti, da vse dejavnosti ravnanja z odpadki potekajo v skladu s tem programom in da so merila sprejemljivosti dosledno uporabljena pri prevzemu vsakega posameznega paketa odpadkov (JV7, 6. člen).
Za geološko odlagališče visokoradioaktivnih odpadkov je priporočljivo, da so merila sprejemljivosti oblikovana po večstopenjskem pristopu. Poleg osnovnih zahtev za prevzem odpadkov naj vključujejo tudi postopke preverjanja skladnosti, merila za kakovost izdelave paketov z odpadki, zahteve za dokumentiranje njihove sestave in lastnosti ter sistem sledljivosti, ki omogoča prepoznavo posameznega paketa skozi celotno obdobje obratovanja odlagališča. Tako zasnovan sistem omogoča, da se dolgoročne varnostne predpostavke, uporabljene v varnostnem poročilu, dosledno ohranjajo tudi pri dejanskem sprejemanju in odlaganju radioaktivnih odpadkov.
[bookmark: _Toc241658499]Obratovalni pogoji in omejitve
Obratovalni pogoji in omejitve (OPO) predstavljajo enega izmed temeljnih dokumentov za varno obratovanje odlagališča ter določajo meje in pogoje, znotraj katerih je zagotovljena skladnost obratovanja z varnostnimi analizami in varnostnim poročilom. Pripraviti jih je treba že pred gradnjo kot del varnostnega poročila na podlagi projektnih osnov, rezultatov determinističnih in verjetnostnih varnostnih analiz ter analiz predpostavljenih začetnih dogodkov in projektnih nesreč (Pravilnik o zagotavljanju varnosti po začetku obratovanja sevalnih ali jedrskih objektov; v nadaljevanju: JV9; JV9, 1. člen). Obratovalni pogoji in omejitve morajo opredeljevati dovoljene obratovalne meje, pogoje razpoložljivosti varnostno pomembnih SSK, zahteve glede monitoringa, nadzora, vzdrževanja in preizkušanja ter ukrepe, ki jih mora upravljavec izvesti v primeru odstopanj od predpisanih pogojev. Del obratovalnih pogojev in omejitev so tudi merila sprejemljivosti. Njihov namen je zagotoviti, da objekt ves čas obratuje v okviru analiziranih in odobrenih pogojev ter da morebitna odstopanja ne povzročijo zmanjšanja jedrske ali sevalne varnosti.
Obratovalni pogoji in omejitve morajo biti sestavni del varnostnega poročila in se uporabljati pri vseh obratovalnih dejavnostih, vključno z ravnanjem z radioaktivnimi odpadki, vzdrževalnimi deli, preizkušanji, spremembami na objektu in obvladovanjem izrednih dogodkov. Obratovalno osebje mora biti z njihovo vsebino ustrezno seznanjeno in usposobljeno, njihova uporaba pa mora biti podprta s pisnimi obratovalnimi postopki.
Obratovalne pogoje in omejitve je treba redno preverjati ter jih posodobiti ob vseh spremembah projektnih osnov, varnostnih analiz, varnostnega poročila ali pomembnih obratovalnih izkušenj, pa tudi po izvedbi sprememb na objektu oziroma po občasnih varnostnih pregledih (JV5, 19. člen; JV9, 1. člen). Če se izkaže potreba po začasnem odstopanju od obratovalnih pogojev in omejitev, je to dopustno le pod pogoji in po postopku, določenem v pravilniku JV9, na podlagi ustrezne varnostne utemeljitve in, kadar je zahtevano, s predhodno odobritvijo Uprave Republike Slovenije za jedrsko varnost (JV9, 1. člen). Takšen pristop zagotavlja, da obratovalni pogoji in omejitve ostajajo aktualen dokument, ki odraža dejansko stanje objekta in ves čas podpira.
[bookmark: _Toc241658500]Gradnja odlagališča
Odlagališče mora biti zgrajeno v skladu z zasnovo, kot je opisana v odobrenem varnostnem poročilu in podpornih varnostnih analizah. Gradnja se mora izvajati tako, da se ohranijo varnostne funkcije matične kamnine, za katere je varnostno poročilo pokazalo, da so pomembne za varnost po zaprtju. Gradbene aktivnosti se morajo izvajati na način, ki zagotavlja varnost tudi v obratovalnem obdobju.
Gradnja geološkega odlagališča se začne po odobritvi varnostnega poročila in izdaji gradbenega dovoljenja za objekt v skladu z zahtevami upravnega organa. Če je predvideno, da bo podzemni raziskovalni ali eksperimentalni laboratorij del odlagališča, mora biti na voljo ustrezna dokumentacija, ki dokazuje, da gradnja in obratovanje raziskovalnega laboratorija izpolnjujeta upravne zahteve, ki veljajo za samo odlagališče.
Gradnja objekta mora potekati v skladu z odobreno zasnovo objekta in z vsemi odobrenimi spremembami zasnove, ki bi bile potrebne po začetku gradnje. Razporeditev odlagališča bo omejena z lastnostmi geološkega okolja, zato bodo med gradnjo verjetno potrebne spremembe zasnove. Med gradnjo je treba izvajati raziskave geološkega okolja, da se preveri primernost razporeditve odlagališča.
Izkopi in gradnja odlagališča morajo potekati tako, da se izognejo nepotrebnim vplivom na geološko okolje, kot so nastanek pretirano obsežnih vplivnih con zaradi izkopov, vnos kemično škodljivih snovi v gostiteljsko kamnino ter vnos hidrogeoloških in geokemičnih prehodnih pojavov v gostiteljski kamnini. Bistvene lastnosti izolacije in zadrževanja geološkega okolja je treba ohraniti, kolikor je to praktično izvedljivo.
Gradnja geološkega odlagališča se lahko nadaljuje tudi po tem, ko del odlagališča že obratuje, in ko že poteka odlaganje odpadkov. Za zagotavljanje varnosti podzemnih dejavnosti, povezanih z gradnjo objekta, je treba upoštevati možnost sočasnega izvajanja izkopov in odlaganja odpadkov. Gradnja naj odraža kombinacijo najboljših sevalnih, industrijskih in gradbenih praks.
Varnost površinskih gradbenih del naj temelji na najsodobnejših industrijskih varnostnih praksah, primerljivih z obstoječimi jedrskimi ali industrijskimi objekti.
[bookmark: _Toc241658501]Obratovanje odlagališča
Odlagališče mora obratovati v skladu s pogoji dovoljenja in veljavnimi upravnimi zahtevami tako, da je zagotovljena varnost v obratovalnem obdobju ter da se ohranjajo varnostne funkcije, predpostavljene v varnostnem poročilu, ki so pomembne za varnost po zaprtju.
Pred prehodom v redno obratovanje mora odlagališče opraviti fazo poskusnega obratovanja v skladu z določbami ZVISJV-1 (108. člen). Poskusno obratovanje je namenjeno preverjanju delovanja SSK ter potrditvi, da so izpolnjene predpostavke in varnostne funkcije, določene v varnostnem poročilu. Z vidika jedrske in sevalne varnosti se poskusno obratovanje obravnava kot del operativne faze življenjskega cikla odlagališča, zato zanj veljajo enake temeljne varnostne zahteve kot za redno obratovanje. Razlika je predvsem v omejenem obsegu dovoljenih dejavnosti, intenzivnejšem spremljanju obratovalnih parametrov ter potrjevanju skladnosti dejanskega stanja s predpostavkami varnostnega poročila.
Obratovanje odlagališča mora biti organizirano in vodeno tako, da se v vseh fazah zagotavlja visoka raven jedrske in sevalne varnosti, skladno z zahtevami pravilnika JV9, ki določa sistem varnega obratovanja jedrskih objektov (JV9, 1. člen). V tem okviru morajo biti jasno opredeljeni obratovalni pogoji in omejitve ter vzpostavljen sistem njihovega doslednega upoštevanja, skupaj z ustreznimi postopki za ravnanje v normalnih in spremenjenih obratovalnih stanjih.
Obratovanje odlagališča mora temeljiti na uporabi pisnih postopkov, ki pokrivajo poskusno obratovanje, redno obratovanje, začasne spremembe, morebitno prenehanje obratovanja ter prehod v fazo razgradnje (JV9, 1. člen, tč. 3). Vse dejavnosti morajo biti podprte z ustreznimi programi spremljanja obratovalnih izkušenj, vključno z analizo dogodkov in trendov, ki vplivajo na varnost, ter z rednim poročanjem o izvajanju teh programov (JV9, 1. člen, tč. 4 in 8).
Posebna pozornost mora biti namenjena spremljanju obratovalnih kazalnikov, ki omogočajo pravočasno zaznavanje odstopanj in degradacije varnostnih funkcij ter sprožanje ustreznih korektivnih ukrepov (JV9, 1. člen, tč. 5). Vzpostavljen mora biti tudi celovit sistem nadzora staranja SSK, skupaj z rednim vzdrževanjem, preizkušanjem in pregledovanjem njihove funkcionalnosti skozi celotno življenjsko dobo objekta (JV9, 1. člen, tč. 6 in 7).
Obratovanje mora vključevati tudi jasno določen sistem upravljanja sprememb, ki omogoča njihovo razvrščanje glede na varnostni pomen, njihovo ustrezno obravnavo ter pravočasno obveščanje pristojnih organov, vključno z uporabo varnostnih analiz pri ocenjevanju vpliva sprememb na jedrsko varnost (JV9, 1. člen, tč. 13).
Za primer odstopanj od obratovalnih pogojev in omejitev morajo biti določeni postopki za odobritev začasnih prekoračitev, skupaj z jasnimi pogoji, obsegom in časovnimi omejitvami takšnih odstopanj (JV9, 1. člen, tč. 9). Poleg tega mora biti vzpostavljen sistem rednih in izrednih poročil, ki zagotavlja preglednost nad stanjem varnosti in omogoča nadzor nad izvajanjem varnostnih zahtev (JV9, 1. člen, tč. 8).
Obratovanje mora biti podvrženo rednim in občasnim varnostnim pregledom, katerih namen je celovito preverjanje stanja objekta, varnostnih analiz in učinkovitosti upravljanja varnosti. Pristojni organ lahko odredi izredni pregled, kadar obstajajo novi pomembni varnostni kazalniki ali ugotovitve, ki lahko vplivajo na varnost objekta (JV9, 1. člen, tč. 10 in 11).
Pri varnostnih analizah se lahko uporabljajo tudi verjetnostne varnostne analize, ki dopolnjujejo deterministične pristope in omogočajo celovitejše razumevanje tveganj (JV9, 1. člen, tč. 12).
Obratovanje mora biti podprto z ustrezno pripravljenostjo na izredne dogodke, kar vključuje organizacijske, tehnične in kadrovske ukrepe za hitro in učinkovito odzivanje ter omejevanje posledic morebitnih nesreč (JV9, drugi odstavek 1. člen).
[bookmark: _Toc241658502]Zaprtje odlagališča
Odlagališče je treba zapreti na način, ki zagotavlja tiste varnostne funkcije, za katere je varnostno poročilo pokazalo, da so pomembne po zaprtju. Načrti zaprtja, vključno s prehodom iz aktivnega upravljanja objekta, morajo biti jasno opredeljeni in izvedljivi, tako da je zaprtje mogoče varno izvesti ob primernem času.
Zaprtje odlagališča predstavlja zaključno fazo življenjskega cikla objekta, v kateri se izvedejo vsi tehnični, organizacijski in upravljavski ukrepi, potrebni za prehod iz aktivnega obratovanja v stanje dolgoročne varnosti. Ključno izhodišče pri načrtovanju zaprtja je, da mora biti objekt zaprt na način, ki zagotavlja vse tiste varnostne funkcije, za katere varnostno poročilo izkazuje, da so pomembne tudi po zaprtju. Zaprtje zato ni zgolj tehnični poseg, temveč vnaprej načrtovan in preverjen proces, ki mora biti izvedljiv, časovno usklajen in skladen z dolgoročnimi varnostnimi cilji.
Načrtovanje zaprtja in prehod v dolgoročni nadzor
Načrti zaprtja odlagališča morajo biti pripravljeni že v zgodnjih fazah razvoja projekta in morajo omogočati jasno in varno izvedbo prehoda iz obratovanja v stanje zaprtja. Pri tem je treba zagotoviti, da so vsi koraki zapiranja tehnično izvedljivi ter da ne ogrožajo varnosti delavcev, prebivalstva ali okolja. Zaprtje mora biti načrtovano tako, da se upoštevajo tudi zahteve dolgoročnega nadzora, ki sledi po zaključku obratovanja, ter da so varnostne funkcije, pomembne po zaprtju, ohranjene ali ustrezno zagotovljene z drugimi ukrepi (ZVISJV-1, 103. in 109. člen).
Umestitev v prostor in vplivi na zaprtje
Pri odločanju o lokaciji odlagališča je treba že v fazi umeščanja v prostor upoštevati vplive, ki se bodo pojavili ne le med obratovanjem, temveč tudi po zaprtju. Presoja vplivov na okolje mora zato vključevati dolgoročne učinke, ki izhajajo iz prisotnosti odlagališča, ter vplive morebitnih naravnih in antropogenih sprememb na stabilnost sistema. Na ta način se zagotovi, da so pogoji za varno zaprtje vključeni že v osnovno načrtovanje lokacije (ZVISJV-1, 95. člen).
Varnostno poročilo in načrt dolgoročnega nadzora
Zaprtje odlagališča mora biti podprto z varnostnim poročilom, ki vključuje tudi opis objekta in načrt dolgoročnega nadzora po zaprtju. Ta načrt mora jasno opredeliti, kako se bodo spremljali ključni parametri, povezani z varnostjo, ter kako se bodo na podlagi rezultatov monitoringa sprejemale odločitve o morebitnih vzdrževalnih ukrepih. Posebna pozornost mora biti namenjena spremljanju stabilnosti lokacije in delovanja posameznih komponent odlagališča v dolgoročnem obdobju (ZVISJV-1, 101. in 103. člen).
Dovoljenje za zaprtje in pogoji izvedbe
Zaprtje odlagališča se lahko izvede šele po pridobitvi ustreznega dovoljenja, pri čemer mora upravljavec predhodno dokazati, da so izpolnjeni vsi pogoji za prenehanje obratovanja. Ta proces vključuje preverjanje skladnosti objekta z varnostnimi zahtevami ter varnostnimi analizami, ali so zagotovljeni vsi pogoji za varno dolgoročno stanje po zaprtju (ZVISJV-1, 109. člen).
Dolgoročni nadzor po zaprtju
Po zaprtju odlagališča se vzpostavi sistem dolgoročnega nadzora. Ta sistem mora vključevati redno preverjanje in posodabljanje načrtov nadzora, pri čemer se upoštevajo rezultati monitoringa, razvoj znanstvenega in tehničnega znanja ter morebitne spremembe zakonodajnih zahtev. Načrti se morajo periodično pregledovati in po potrebi prilagajati, najmanj pa v intervalih, ki omogočajo pravočasno odzivanje na spremembe v okolju ali v stanju odlagališča.
Povezava s projektiranjem in razgradnjo
Pri načrtovanju zaprtja je treba zagotoviti tudi pripravljenost na kasnejšo razgradnjo objekta. To pomeni, da mora projekt že v osnovi omogočati varno razgradnjo z minimalno sevalno obremenitvijo ter preprečevati nepotrebno kontaminacijo okolja. Hkrati je treba zagotoviti, da se skozi celoten življenjski cikel objekta sistematično ohranjajo podatki, pomembni za razgradnjo in dolgoročno razumevanje objekta, vključno z informacijami o delovanju, dogodkih in stanju radionuklidov (JV5, 12. člen).
Posodabljanje projektnih osnov
Zaprtje odlagališča ni statičen proces, temveč zahteva sprotno preverjanje in obnavljanje projektnih osnov. Upravljavec mora redno preverjati ustreznost teh osnov, ne le v okviru formalnih varnostnih pregledov, temveč tudi po pomembnih obratovalnih dogodkih ali ob pojavu novih strokovnih spoznanj. Na podlagi teh pregledov je treba po potrebi prilagoditi tehnične sisteme ali druge ukrepe, ki vplivajo na dolgoročno varnost odlagališča (JV5, 19. člen).
Zaključna usmeritev
Zaprtje odlagališča je treba razumeti kot integriran del varnostnega koncepta, ki povezuje projektiranje, obratovanje in dolgoročni nadzor v enoten sistem. Uspešno zaprtje ni odvisno le od tehnične izvedbe, temveč predvsem od tega, kako dobro so bili dolgoročni učinki predvideni že v fazi načrtovanja in kako dosledno se zagotavlja ohranjanje varnostnih funkcij tudi po prenehanju obratovanja objekta.
[bookmark: _Toc241658503] Monitoring
Pred gradnjo, med njo, med obratovanjem odlagališča ter po njegovem zaprtju, se mora izvajati monitoring. Program monitoringa mora biti zasnovan tako, da zbira in posodablja informacije, potrebne za zaščito in varnost. Pridobiti je treba informacije, ki potrjujejo pogoje, potrebne za varnost delavcev in prebivalstva ter za varstvo okolja v obdobju obratovanja objekta. Spremljanje se izvaja tudi zato, da se potrdi odsotnost kakršnih koli pogojev, ki bi lahko vplivali na varnost objekta po zaprtju.
Pri načrtovanju odlagališča radioaktivnih odpadkov je treba monitoring razumeti kot enega izmed temeljnih gradnikov varnostnega sistema, ki spremlja celoten življenjski cikel objekta in hkrati omogoča preverjanje, ali se dejanske razmere ujemajo s predpostavkami varnostnega poročila. Sistem monitoringa ni omejen zgolj na obratovalno fazo, temveč se vzpostavi že pred gradnjo in se nadaljuje tudi po zaprtju odlagališča, saj mora zagotavljati podlago za dolgoročno razumevanje razvoja lokacije in njenega odziva na prisotnost odlagališča (ZVISJV-1, 158. člen).
Strategija monitoringa predstavlja krovni pristop k določanju ciljev, obsega in odgovornosti ter vključuje monitoring v vseh fazah življenjskega cikla, odziv na izredne dogodke, upravljanje podatkov in povezavo z odločanjem. Program monitoringa je konkreten nabor aktivnosti (določitev merilnih mest, pogostosti, vrst medijev, merilnih tehnik in interpretacije podatkov) za merjenje sevalnih parametrov ter ocenjevanje razmer in vplivov (IAEA GSG-19).
Že v fazi umeščanja in projektiranja je treba zagotoviti predobratovalni monitoring, ki določi začetno stanje okolja in vzpostavi referenčne podatke za vse nadaljnje ocene vplivov. Ti podatki so ključni, saj omogočajo kasnejše razlikovanje med naravnimi spremembami in vplivi odlagališča ter predstavljajo osnovo za vse varnostne analize (JV5, 4. člen; ZVISJV-1, 158. člen).
Med gradnjo in v obratovalni fazi se v okviru monitoringa odlagališča preverja neposredno sevanje na mejah objekta ter natančno meri sestava in prostornina izpustov na točki sproščanja pred razredčenjem, pri čemer se upošteva tudi možnost nesreč. Okoljski monitoring v tej fazi zagotavlja podatke o sevanju in koncentracijah radionuklidov na lokacijah z največjo izpostavljenostjo ter v naseljenih območjih, vključno z uporabo bioindikatorjev za spremljanje trendov. Pri tem ni pomembno zgolj zaznavanje morebitnih odstopanj, temveč tudi razumevanje dolgoročnih trendov, ki lahko kažejo na postopne spremembe v sistemu odlagališča ali v njegovem širšem okolju. Rezultati teh meritev morajo biti neposredno uporabni za upravljanje objekta in po potrebi za prilagoditev varnostnih ukrepov (ZVISJV-1, 111. in 158. člen).
Po zaprtju odlagališča monitoring prevzame še izrazitejšo vlogo, saj postane glavno orodje za preverjanje dolgoročne stabilnosti sistema in učinkovitosti pasivnih varnostnih lastnosti. V tem obdobju se spremljajo predvsem naravni procesi in možne spremembe v okolju, ki bi lahko vplivale na izolacijsko funkcijo odlagališča. Program se na novo opredeli in prilagaja glede na spremenjene izpuste ter razmere vse do končne opustitve nadzora nad lokacijo. Program monitoringa mora biti vnaprej vključen v načrt dolgoročnega nadzora in mora omogočati tudi sprotno odločanje o morebitnih vzdrževalnih ukrepih glede na rezultate meritev (ZVISJV-1, 103. člen).
Pri zasnovi sistema monitoringa je treba zagotoviti, da so zajete vse bistvene poti in mediji prenosa radioaktivnosti, vključno z zrakom, vodami, tlemi in prehransko verigo. Pridobljeni rezultati se uporabijo za izračun prejetih doz prebivalstva. Kadar so koncentracije radionuklidov nad mejo zaznavnosti, se prednostno uporabijo dejanske meritve iz okolja, v nasprotnem primeru se izračuni dopolnijo z matematičnimi modeli in podatki o izpustih. Ocenjevanje zunanje izpostavljenosti obsega tako neposredno sevanje iz objekta kot sevanje iz zračnega oblaka ali odloženih delcev in omogoča primerjavo rezultatov z odobrenimi mejami izpustov, okoljskimi mejami ter doznimi omejitvami. Sistem mora biti dovolj prilagodljiv, da omogoča zaznavanje izrednih dogodkov in hitro oceno njihovega vpliva na okolje in prebivalstvo. Ob tem je bistveno, da se zagotovi primerljivost podatkov skozi čas, saj le konsistentne časovne vrste omogočajo zanesljivo oceno trendov in dolgoročnih vplivov (ZVISJV-1, 158. in 159. člen; IAEA GSG-19).
V sklopu načrta odziva na izredne dogodke za zaščito ljudi in okolja mora imetnik dovoljenja zagotoviti pogoje za hitro zaznavo izrednega dogodka ter določitev ustrezne ravni ukrepanja. V sklopu tega mora načrt posvetiti posebno pozornost zagotavljanju individualnega monitoringa ter monitoringa vira, izpustov in okolja kar bo osnova za določitev zaščitnih ukrepov in odpravo posledic izrednega dogodka (IAEA GSG-19).
Sistem za upravljanje s podatki monitoringa mora zagotavljati sledljivost, celovitost in ustrezno hrambo meritev skupaj z vsemi metapodatki ter merilnimi negotovostmi. Potrebno je zagotoviti redno poročanje upravnemu organu o morebitnih odstopanjih, ugotovljenih dozah in trendih, pa tudi pregledno in javnosti razumljivo obveščanje o sevalnem stanju okolja (IAEA GSG-19).
Vsebina monitoringa je povezana z varnostnim poročilom, saj mora služiti kot neodvisno preverjanje predpostavk, na katerih temelji zasnova odlagališča. Posebej pomembno je, da sistem omogoča potrjevanje odsotnosti pogojev, ki bi lahko ogrozili varnost po zaprtju ter hkrati podpira razvoj znanja o vedenju lokacije skozi čas.
Na ta način monitoring ni zgolj spremljevalna dejavnost, temveč aktiven del varnostnega koncepta odlagališča, ki zagotavlja, da se varnost ne predpostavlja, temveč kontinuirano preverja in dokazuje skozi celoten življenjski cikel objekta in tudi po njegovem zaprtju.
[bookmark: _Toc241658504] Nadzor in upravljanje pasivnih varnostnih lastnosti
Ustrezen nivo nadzora in upravljanja se mora uvesti za zaščito in ohranitev pasivnih varnostnih lastnosti v obsegu, ki je potreben, da lahko te lastnosti izpolnjujejo varnostne funkcije po zaprtju kot so določene v varnostnem poročilu.
Pasivne varnostne lastnosti odlagališča predstavljajo temelj dolgoročne varnosti po njegovem zaprtju, zato morajo biti že v fazi načrtovanja, gradnje in obratovanja ustrezno zaščitene, ohranjene in podprte z ustreznim sistemom nadzora. Nadzor in upravljanje teh lastnosti morata biti vzpostavljena v takšnem obsegu, da se zagotovi njihova zanesljiva funkcionalnost skozi celotno obdobje, ko morajo izpolnjevati varnostne funkcije, določene v varnostnem poročilu odlagališča.
Zakonodajni okvir določa, da je povzročitelj radioaktivnih odpadkov ali izrabljenega goriva odgovoren za zagotavljanje njihovega varnega ravnanja, pri čemer mora biti dolgoročna varnost zagotovljena tudi s pomočjo pasivnih varnostnih lastnosti, ki delujejo brez potrebe po stalnem človeškem poseganju ali aktivnem upravljanju (ZVISJV-1, 121. člen). To pomeni, da mora celoten sistem ravnanja z odpadki postopoma prehajati iz aktivnega nadzora v stanje, kjer varnost temelji predvsem na inherentnih lastnostih odlagališča.
V skladu s projektno zasnovo odlagališča je treba že v zgodnjih fazah razvoja dati prednost pasivnim varnostnim funkcijam, saj te zmanjšujejo odvisnost od aktivnih sistemov, operativnega nadzora in človeških intervencij. Po zaprtju odlagališča in v obdobju dolgoročnega nadzora mora biti varnost v celoti zagotovljena na pasiven način, kar pomeni, da morajo naravne in tehnične pregrade same po sebi zagotavljati zadrževanje radioaktivnih snovi in omejevanje njihovih izpustov v okolje (JV5, 6. člen).
Učinkovito upravljanje pasivnih varnostnih lastnosti zato vključuje njihovo sistematično varovanje pred degradacijo, spremljanje stanja v obdobju obratovanja ter zagotavljanje, da se njihove ključne funkcije ne zmanjšujejo zaradi projektnih sprememb, obratovalnih vplivov ali naravnih procesov. Poseben poudarek je treba nameniti ohranjanju celovitosti pregradnega sistema, saj prav te pregrade predstavljajo osnovo za dolgoročno izolacijo radioaktivnih odpadkov od biosfere.
Takšen pristop zagotavlja postopni prehod iz aktivno nadzorovanega sistema v sistem, kjer varnost temelji na stabilnih, dolgoročno zanesljivih pasivnih lastnostih odlagališča, kar je ključno za doseganje varnostnih ciljev po njegovem zaprtju.
[bookmark: _Toc241658505] Pripravljenost na izredne dogodke
Pri umeščanju odlagališča visokoradioaktivnih odpadkov je treba upoštevati zahteve in potrebe, povezane s pripravljenostjo in odzivom na izredne dogodke. Izbrana lokacija in njeno širše okolje morata omogočati vzpostavitev in izvajanje učinkovitega sistema pripravljenosti in odziva na izredne dogodke, ki je sorazmeren z značilnostmi in tveganji odlagališča ter omogoča pravočasen, usklajen in učinkovit odziv na dogodke, ki bi lahko vplivali na varnost odlagališča, zaposlenih, prebivalstva ali okolja, vključno z dogodki, katerih posledice bi lahko segale izven območja odlagališča (ZVISJV-1, 104., 107. člen; JV5, 17. člen, JV9, 67. člen).
Pri ocenjevanju potreb po pripravljenosti je treba izhajati iz ocene ogroženosti in razvrstitve verjetnih izrednih dogodkov glede na njihove možne posledice in obseg potrebnega intervencijskega ukrepanja. Upoštevati je treba smiselno predvidljive notranje in zunanje dogodke, kombinacije različnih nevarnosti ter dogodke, ki lahko hkrati vplivajo na več objektov oziroma funkcij na lokaciji. Pri načrtovanju je treba upoštevati tudi dolgotrajne izredne dogodke ter možnost nadaljnjega razvoja dogodka oziroma nastanka drugega izrednega dogodka z večjimi posledicami (ZVISJV-1, 104. člen; Zakon o varstvu pred naravnimi in drugimi nesrečami, v nadaljevanju: ZVNDN; ZVNDN 44. in 47. člen; JV9, 67. člen; Navodilo o pripravi ocen ogroženosti; Uredba o vsebini in izdelavi načrtov zaščite in reševanja, 2. člen).
Posebno pozornost je treba nameniti dostopnosti odlagališča ter razpoložljivosti in zanesljivosti prometnih in komunikacijskih povezav, ki so potrebne za dostop intervencijskih služb, prevoz osebja in opreme, izvajanje zaščitnih ukrepov ter po potrebi evakuacijo. Upoštevati je treba možnost, da bi bili zaradi naravnih ali drugih zunanjih dogodkov posamezni dostopi ali povezave onemogočeni, ter predvideti ustrezne alternativne rešitve. Pri projektiranju je treba zagotoviti dovolj poti za varen umik ter zanesljiva komunikacijska sredstva za uporabo ob izrednem dogodku (JV5, 9. in 17. člen).
Pri umeščanju je treba upoštevati pogoje za izvajanje ukrepov na območju odlagališča in izven njega, vključno z možnostmi za radiološki monitoring, ocenjevanje posledic izrednega dogodka, izvajanje zaščitnih ukrepov, obveščanje in zaščito prebivalstva ter dostop intervencijskih služb. Zagotovljena mora biti ustrezna povezanost z državnimi, regijskimi in občinskimi sistemi in silami zaščite, reševanja in pomoči ter usklajenost z načrti zaščite in reševanja (ZVISJV-1, 104., 106. in 107. člen; ZVNDN, 44.-46. člen; Uredba o vsebini in izdelavi načrtov zaščite in reševanja, 1.-7. člen; JV9, 67. člen).
Lokacija in predvidena infrastruktura morata omogočati vzpostavitev ustreznih prostorov, opreme, komunikacijskih sredstev in drugih virov za vodenje in koordinacijo odziva. Pri nadaljnjem načrtovanju in projektiranju je treba upoštevati potrebe po zanesljivih komunikacijah, dostopu do podatkov, spremljanju stanja objekta in varnostno pomembnih funkcij ter zagotavljanju informacij pristojnim organom in organizacijam. Ključna infrastruktura in oprema, potrebna za odziv, morata biti zasnovani in umeščeni tako, da lahko opravljata predvidene funkcije tudi ob vplivih izrednega dogodka (JV9, 67., 69. in 70. člen; JV5, 17. člen).
Upoštevati je treba možnosti za zgodnje odkrivanje, spremljanje in ocenjevanje razvoja izrednega dogodka ter njegovih radioloških posledic. Predvideti je treba ustrezne možnosti za izvajanje meritev na območju odlagališča in v njegovi okolici ter za prenos, obdelavo in vrednotenje podatkov, potrebnih za odločanje o obsegu in izvajanju intervencijskih ukrepov. Upravljavec mora imeti zagotovljene tehnične in druge pogoje za ocenjevanje posledic izrednega dogodka in odločanje o potrebnih intervencijskih ukrepih (ZVISJV-1, 104. in 106. člen; JV9, 68. člen).
Pri načrtovanju sistema pripravljenosti na izredne dogodke je treba upoštevati organizacijske in administrativne ureditve, vključno z jasno določenimi odgovornostmi in pristojnostmi za razvrstitev in razglasitev izrednega dogodka, vodenje odziva, izvajanje intervencijskih ukrepov ter sodelovanje z zunanjimi organizacijami. Zagotovljena mora biti ustrezna organizacija za obvladovanje izrednega dogodka, zadostno število usposobljenega osebja in potrebna tehnična podpora, vključno za dolgotrajne izredne dogodke (ZVISJV-1, 107. člen; JV5, 17. in 56. člen; JV9, 67. in 69. člen).
Načrt zaščite in reševanja odlagališča mora biti usklajen z državnimi, regijskimi in občinskimi načrti zaščite in reševanja ter z načrti drugih organizacij, ki sodelujejo pri odzivu. Z njim morajo biti usklajeni tudi interni dokumenti upravljavca in drugi načrti, pomembni za obvladovanje izrednega dogodka, zlasti načrt fizičnega varovanja in požarni načrt (ZVISJV-1, 107. člen; ZVNDN, 45. in 46. člen; Uredba o vsebini in izdelavi načrtov zaščite in reševanja, 7. člen; JV9, 67. člen).
Pri načrtovanju je treba določiti merila za razvrščanje in razglasitev izrednega dogodka ter obseg intervencijskega ukrepanja, vključno z merili za odločanje o izvajanju zaščitnih ukrepov zunaj območja odlagališča. Načrtovanje mora omogočati prilagajanje ukrepov dejanskim razmeram in razvoju dogodka ter mora temeljiti na načelih upravičenosti in optimizacije (ZVISJV-1, 104.-106. člen).
Pri načrtovanju je treba zagotoviti zaščito osebja in drugih oseb, ki sodelujejo pri odzivu. Za osebje odlagališča in zunanje intervencijske službe je treba določiti naloge, odgovornosti, potrebne kompetence in usposabljanje ter zagotoviti ustrezno opremo za varno izvajanje intervencijskih ukrepov. Zagotoviti je treba tudi pogoje za prvo pomoč in zdravstveno obravnavo kontaminiranih ali čezmerno obsevanih oseb ter za spremljanje njihove izpostavljenosti (ZVISJV-1, 105. in 106. člen; JV9, 68. in 71. člen; Uredba o vsebini in izdelavi načrtov zaščite in reševanja, 10.a člen).
V nadaljnjih fazah načrtovanja, projektiranja, gradnje, poskusnega in rednega obratovanja je treba zagotoviti vzdrževanje in preverjanje pripravljenosti, vključno z usposabljanjem osebja, preverjanjem opreme in SSK ter izvajanjem vaj. Obseg in pogostost usposabljanj in vaj morata biti določena glede na značilnosti odlagališča, prepoznane nevarnosti, zahtevnost predvidenega odziva in vloge posameznih organizacij. Rezultate vaj in dejanskih izrednih dogodkov je treba uporabiti za posodobitev načrtov, postopkov in drugih ureditev pripravljenosti (JV9, 67., 69. in 71. člen; ZVNDN, 47. člen).
Pri načrtovanju je treba zagotoviti tudi obveščanje pristojnih organov, osebja in javnosti. Upravljavec mora zagotoviti pravočasno obveščanje pristojnih državnih organov in posredovanje podatkov, potrebnih za odziv. Prebivalstvo, za katero so v okviru načrtovanja pripravljenosti predvideni zaščitni ukrepi, mora biti predhodno ustrezno obveščeno o tveganjih, predvidenih zaščitnih ukrepih in ravnanju ob izrednem dogodku (ZVISJV-1, 108. člen; JV9, 67., 72. in 73. člen; Uredba o vsebini in izdelavi načrtov zaščite in reševanja, 10.a člen).
Pri načrtovanju pripravljenosti na izredne dogodke je treba upoštevati tudi možnost nastanka dodatnih radioaktivnih odpadkov oziroma kontaminiranih materialov zaradi izrednega dogodka ter predvideti ustrezne ureditve za njihovo varno obvladovanje in nadaljnje ravnanje. Pri tem je treba zagotoviti njihovo varno obvladovanje ter usklajenost z ureditvami za ravnanje z radioaktivnimi odpadki (ZVISJV-1, 93. in 95. člen; JV7; Uredba o načinu in pogojih izvajanja obvezne državne gospodarske javne službe za ravnanje z radioaktivnimi odpadki).
Pripravljenost na izredne dogodke je treba vzpostavljati že v fazi umeščanja in projektiranja ter jo nadgrajevati v fazah gradnje, poskusnega in rednega obratovanja. Pri vsaki pomembni razvojni fazi je treba preveriti ustreznost ureditev pripravljenosti glede na nove informacije o lokaciji, projektnih rešitvah, inventarju odpadkov, varnostnih analizah in oceni ogroženosti. Pred začetkom obratovanja mora biti zagotovljeno, da so vzpostavljene potrebne organizacijske, tehnične, infrastrukturne in druge ureditve za učinkovit odziv na izredne dogodke (ZVISJV-1, 104., 106. in 107. člen; JV5, 17. člen; JV9, 67., 69., 70. in 71. člen).
[bookmark: _Toc241658506] Obdobje po zaprtju in upravni nadzor
Pripraviti je treba načrte za obdobje po zaprtju, ki zajemajo upravni nadzor in ureditev za ohranjanje razpoložljivosti informacij o odlagališču. Ti načrti morajo biti skladni s pasivnimi varnostnimi funkcijami in morajo biti del varnostnega poročila, na podlagi katerega se izda odobritev za zaprtje objekta.
Načrtovanje geološkega odlagališča mora že v zgodnjih fazah razvoja vključevati jasno opredelitev obdobja po njegovem zaprtju, saj varnost objekta v tem času ne temelji več na aktivnem upravljanju, temveč predvsem na delovanju tehničnih in naravnih pregrad ter na dolgoročnem in upravnem nadzoru. Nacionalni programski okvir določa, da morajo biti v okviru ravnanja z radioaktivnimi odpadki posebej obravnavani tudi načrti za obdobje po zaprtju odlagališč, vključno z oceno trajanja nadzora in potrebnimi sredstvi za ohranjanje znanja o objektu (ZVISJV-1, 124. člen).
Upravljanje, dolgoročni nadzor in vzdrževanje zaprtih odlagališč sta v Republiki Sloveniji organizirana kot obvezna državna gospodarska javna služba, ki zagotavlja stalno izvajanje potrebnih organizacijskih in tehničnih aktivnosti za preprečevanje širjenja radioaktivnosti v okolje ter za varovanje ljudi in okolja (ZVISJV-1, 122. člen). Izvajalec te javne službe prevzame odgovornost za upravljanje zaprtega odlagališča z dnem pravnomočnosti dovoljenja o zaprtju in ga izvaja v skladu z varnostnim poročilom zaprtega odlagališča (ZVISJV-1, 123. člen).
Ključen del sistema predstavlja tudi redno preverjanje in posodabljanje načrtov dolgoročnega nadzora. Ti se morajo pregledovati in po potrebi dopolnjevati najmanj vsakih pet let, lahko pa tudi pogosteje, če to izhaja iz rezultatov monitoringa ali novih strokovnih spoznanj. Takšen pristop zagotavlja, da sistem nadzora ostaja prilagojen dejanskim razmeram na lokaciji in razvoju znanja na področju dolgoročne varnosti odlagališč.
Pri načrtovanju odlagališča je treba upoštevati tudi zahteve glede pripravljenosti na razgradnjo, saj mora biti projekt zasnovan tako, da omogoča kasnejše posege z minimalno sevalno obremenitvijo osebja in prebivalstva ter brez nepotrebne kontaminacije okolja. V ta namen mora projekt zagotavljati tudi trajno ohranjanje vseh ključnih podatkov o objektu, vključno z informacijami o njegovem delovanju, inventarju radionuklidov, dogodkih ter spremembah v času obratovanja. Ti podatki predstavljajo osnovo za kasnejše razumevanje objekta in so nepogrešljivi za pripravo programov razgradnje ter za dolgoročno upravljanje po zaprtju.
Na ravni nacionalnega načrtovanja mora program ravnanja z radioaktivnimi odpadki vključevati tudi načrte za obdobje po zaprtju odlagališč. Ti morajo opredeliti obseg in trajanje nadzora ter zagotoviti ustrezna sredstva za dolgoročno ohranjanje informacij o odlagališču, kar je ključno za zagotavljanje varnosti v celotnem obdobju po zaprtju (ZVISJV-1, 124. člen).
Načrt dolgoročnega nadzora mora zato obsegati predvsem spremljanje radiološkega stanja odlagališča in njegove okolice ter spremljanje naravnih procesov, ki lahko vplivajo na dolgoročno stabilnost objekta. Na podlagi rezultatov monitoringa in inšpekcijskega nadzora se določajo tudi merila za morebitna vzdrževalna dela na zaprtem odlagališču (ZVISJV-1, 103. člen). Takšen sistem omogoča postopno in prilagodljivo upravljanje tveganj v celotnem obdobju po zaprtju.
Skupaj ti elementi tvorijo celovit okvir dolgoročnega upravljanja odlagališča, v katerem se tehnični, organizacijski in upravni nadzor dopolnjujejo z namenom zagotavljanja varnosti tudi v časovnem obdobju, ko neposredno aktivno upravljanje objekta ni več prisotno.
[bookmark: _Toc241658507] Nadzor jedrskih snovi
Pri načrtovanju in obratovanju odlagališč, ki so predmet sporazumov o nadzoru jedrskih snovi (»safeguards«), je treba upoštevati, da ukrepi sistema evidentiranja in nadzora ne zmanjšujejo ravni jedrske in sevalne varnosti.
Ustrezno vodenje evidenc jedrskih snovi, njihovih količin in lokacij je pomemben prispevek k jedrski in sevalni varnosti ter preprečevanju zlorab. V kontekstu odlagališča je sistem evidenc ključen tudi za zagotavljanje sledljivosti odpadkov in tistih paketov, ki vsebujejo jedrske snovi, skozi celoten življenjski cikel - od nastanka, pošiljanja, predelave in skladiščenja do končnega odlaganja.
Skladno z zahtevami ZVISJV-1 (157. člen) je za jedrske snovi vzpostavljen centralni sistem evidenc, ki ga vodi organ, pristojen za jedrsko varnost. Ta sistem združuje podatke iz evidenc, ki jih vodijo posamezni imetniki jedrskih snovi, ter pripadajočo dokumentacijo. Namen centralne evidence je zagotoviti celovit pregled nad vrstami in količinami jedrskih snovi v državi ter omogočiti učinkovit nadzor nad njihovo uporabo in premiki.
Dostop do podrobnih podatkov je omejen na pristojne državne organe in inšpekcijske službe, imetniki pa imajo vpogled le v podatke, ki se nanašajo na njihove lastne snovi. Takšen sistem zagotavlja visoko stopnjo varovanja občutljivih informacij ob hkratni operativni uporabnosti za nadzor in regulacijo (Uredba Komisije (Euratom) 2025/974 z dne 26. maja 2025 o uporabi določb Euratom o nadzornih ukrepih).
Upravljavec odlagališča, ki oziroma če je hkrati imetnik jedrskih snovi mora poleg sodelovanja v centralnem sistemu vzpostaviti tudi lastne notranje evidence, ki omogočajo natančno spremljanje materialnih bilanc po posameznih območjih. Zagotoviti mora nemoteno delovanje opreme za trajni nadzor varovanja, predvidene s strani mednarodnih nadzornih organizacij (in opredeljene v ustreznih tehničnih sporazumih in aranžmajih). V primeru kakršne koli izgube nadzora ali odtujitve jedrskih snovi je potrebno takojšnje obveščanje pristojnih organov ter izvedba ukrepov za ponovno vzpostavitev nadzora (ZVISJV-1, 157. člen).
Za področje radioaktivnih odpadkov in izrabljenega goriva dodatne zahteve glede vodenja evidenc določa tudi pravilnik JV7, ki v 23. členu ureja obveznosti imetnikov v zvezi z dokumentiranjem, sledljivostjo in poročanjem podatkov. Skupaj ti predpisi zagotavljajo, da je celoten tok jedrskih snovi v državi pregleden, nadzorovan in ustrezno dokumentiran.
V okviru odlagališča mora biti sistem evidenc posebej prilagojen dolgoročnemu značaju objekta, kar pomeni, da mora zagotavljati zanesljivo sledljivost posameznih paketov odpadkov tudi v obdobju po zaprtju odlagališča, ko je neposreden operativni nadzor omejen ali ni več mogoč.
[bookmark: _Toc241658508] Fizično varovanje jedrskega objekta in jedrskih snovi 
Uvedeni morajo biti ukrepi, ki zagotavljajo učinkovit pristop k fizičnemu varovanju odlagališča kot jedrskega objekta in radioaktivnih odpadkov, ki lahko vsebujejo tudi jedrske snovi.
Splošna določila fizičnega varovanja so navedena v ZVISJV-1 v členih 144.-155. 
Projekt odlagališča, v katerem so jedrske ali radioaktivne snovi, mora zagotavljati pogoje za izvajanje fizičnega varovanja, s katerim se učinkovito preprečujejo kazniva dejanja, ki bi lahko ogrozila varno obratovanje ali uporabo jedrskih oziroma radioaktivnih snovi.
Ukrepi jedrske ali sevalne varnosti, fizičnega varovanja ter nadzora nad jedrskimi snovmi morajo biti zasnovani in izvajani usklajeno in povezano. Odločanje in ukrepanje na teh področjih morata zagotavljati, da posamezni ukrepi nimajo medsebojno negativnih vplivov. (JV5, 13. člen)
Pravilnik o fizičnem varovanju jedrskih objektov, jedrskih in radioaktivnih snovi ter prevozov jedrskih snovi določa obseg in način izvajanja ukrepov fizičnega varovanja objektov, v katerih so jedrske ali radioaktivne snovi, pri vseh oblikah njihove uporabe, vključno s skladiščenjem, odlaganjem in prevozom. Namen teh ukrepov je preprečevanje kaznivih ravnanj, ki bi lahko ogrozila fizično ali jedrsko varovanje ter jedrsko in sevalno varnost ali omogočila širjenje jedrskega orožja oziroma nedovoljeno uporabo jedrskih in radioaktivnih snovi.
Kot določa že ZVISJV-1 (145. člen), je treba v načrtu fizičnega varovanja določiti vrsto in obseg fizičnega varovanja, in sicer na podlagi ocene ogroženosti, razvrstitve jedrskih in radioaktivnih snovi ter mogočih učinkov in posledic zaradi zlorab. Pravilnik podrobneje določa, da obratujoče odlagališče visokoradioaktivnih odpadkov jedrski objekt I. kategorije, obenem določa tudi varnostna območja ter ukrepe fizičnega in tehničnega varovanja. Ker gre za jedrski objekt I. kategorije, mora imeti le-ta svoj varnostno-nadzorni center (Pravilnik o fizičnem varovanju jedrskih objektov, jedrskih in radioaktivnih snovi ter prevozov jedrskih snovi, 12. člen), upravljavec odlagališča pa mora spremljati fizično varovanje kot enega od obratovalnih kazalnikov (JV9, 11. člen).
[bookmark: _Toc241658509] Kibernetska varnost
Investitor ali upravljavec odlagališča mora zagotoviti ustrezno zaščito digitalnih računalniških in komunikacijskih sistemov ter omrežij pred kibernetskimi napadi v skladu z oceno ogroženosti ter vzpostaviti, izvajati in vzdrževati program kibernetske varnosti.
Zahteve kibernetske varnosti so določene v JV5 (14. člen) in podrobneje v njegovi Prilogi 8. Nepooblaščeni dostopi do računalniških sistemov jedrskih in sevalnih objektov ali vdori vanje morajo biti preprečeni z ustreznimi fizičnimi, tehničnimi in administrativnimi varnostnimi ukrepi. 
Program kibernetske varnosti mora biti izdelan že v fazi projektiranja objekta in redno posodabljan skozi celotno življenjsko dobo objekta. Za odlagališče radioaktivnih odpadkov je program kibernetske varnosti del dokumentacije za pridobitev mnenja h gradnji in ga URSJV v tem postopku odobri. Program je predmet odobritve URSJV tudi v postopku izdaje soglasja za začetek poskusnega obratovanja in v postopku izdaje dovoljenja za obratovanje, pri čemer se mora ustrezno posodabljati glede na razvoj in dejansko stanje objekta.
Program kibernetske varnosti mora temeljiti na analizi digitalnih računalniških in komunikacijskih sistemov ter omrežij in opredeliti sredstva, ki jih je treba zaščititi. Posebej je treba obravnavati sisteme in omrežja, povezane z varnostnimi funkcijami in funkcijami, pomembnimi za jedrsko in sevalno varnost, jedrskim varovanjem in pripravljenostjo na izredne dogodke, ter podporne sisteme in opremo, katerih ogroženost bi lahko negativno vplivala na jedrsko in sevalno varnost, jedrsko varovanje, nadzor nad jedrskimi snovmi ali pripravljenost na izredni dogodek.
Program kibernetske varnosti mora vključevati ustrezne varnostne kontrole in obrambo v globino ter zagotavljati upravljanje kibernetskih tveganj, usposobljenost osebja in zunanjih izvajalcev, obvladovanje sprememb ter odkrivanje in obravnavo kibernetskih napadov, omejevanje njihovih posledic in obnovo prizadetih sistemov. Za izvajanje programa je treba vzpostaviti in vzdrževati ustrezne pisne postopke. Upravljavec mora pregledati program kibernetske varnosti najmanj na vsaki dve leti in ga po potrebi posodobiti.
[bookmark: _Toc241658510] Sistem vodenja
Sistem vodenja se mora nanašati za vse dejavnosti, sisteme in komponente, povezane z varnostjo, v vseh fazah razvoja in obratovanja odlagališča. Pri vzpostavitvi in izvajanju sistema vodenja se mora upoštevati stopenjski pristop skladno s 55. členom JV5 in 60. točko 2. člena JV5.
Investitor ali upravljavec odlagališča mora izpolniti zahteve glede sistema vodenja, ki so podane v ZVISJV-1 (93. člen) in bolj podrobno v JV5 (53.-76. člen). Vlagatelj mora dokazati, da ima vodstvo in zaposleni dobro varnostno kulturo, kar je določeno v 69. členu JV5.
Kot določa ZVISJV-1 (93. člen), mora investitor ali upravljavec odlagališča: 
zagotoviti, da se objekt vodi varno,
vzpostaviti, izvajati in nenehno izboljševati mora sistem vodenja, ki mora biti ustrezno dokumentiran,
v svoji organizaciji vzpostaviti dobro varnostno kulturo in kulturo varovanja, ki morata biti vključeni v sistem vodenja,
vzpostaviti nadzor nad dobavitelji opreme in izvajalci del glede na njihov pomen za sevalno in jedrsko varnost ter voditi seznam odobrenih dobaviteljev in izvajalcev,
zagotoviti, da imajo pogodbeni izvajalci ustrezen sistem vodenja kakovosti in usposobljene ter izkušene delavce,
vzpostaviti postopke za zagotavljanje vnosa ali vgradnje samo take opreme, ki ustreza veljavnim standardom, specifikacijam ali tehničnim zahtevam.
URJSV je pripravil praktične smernice z naslovom Vzpostavitev, uvedba, izvajanje in stalno izboljševanje celovitega sistema vodenja (PS 1.07), ki podajajo priporočila stranki glede vzpostavitve, uvedbe, izvajanja in stalnega izboljševanja celovitega sistema vodenja, ki zagotavlja sevalno in jedrsko varnost.
Upravljanje znanja
Načrtovanje, gradnja, obratovanje, zapiranje in dolgoročni nadzor geološkega odlagališča morajo temeljiti na sistematičnem upravljanju znanja, saj razvoj takšnega objekta poteka skozi več desetletij, njegova varnost mora biti zagotovljena tudi po prenehanju obratovanja. Investitor oziroma upravljavec mora vzpostaviti sistem za zbiranje, ohranjanje, preverjanje, posodabljanje in prenos vseh informacij, pomembnih za jedrsko in sevalno varnost odlagališča. Ta sistem mora vključevati projektne osnove, rezultate raziskav lokacije, geološke, hidrogeološke, geokemične in geotehnične podatke, rezultate laboratorijskih in terenskih preizkusov, modele in varnostne analize, podatke o inventarju radioaktivnih odpadkov, podatke o gradnji, obratovanju, monitoringu, vzdrževanju, spremembah objekta, obratovalnih izkušnjah ter rezultate dolgoročnega nadzora.
Upravljanje znanja mora zagotavljati sledljivost vseh pomembnih odločitev in predpostavk, uporabljenih pri načrtovanju in varnostnih analizah, ter omogočati njihovo ponovno preverjanje ob novih spoznanjih ali spremembah projektnih osnov. Posebna pozornost mora biti namenjena ohranjanju strokovnega znanja in prenosu znanja in izkušenj med različnimi generacijami strokovnjakov ter med organizacijami, ki sodelujejo pri razvoju, obratovanju in dolgoročnem upravljanju odlagališča. K upravljanju znanja se štejeta tudi spremljanje obratovalnih izkušenj podobnih odlagališč ter skrb za nenehno izobraževanje in usposabljanje zaposlenih. Dokumentacija mora ostati dostopna, razumljiva in zaščitena pred izgubo ali uničenjem skozi celoten življenjski cikel odlagališča, vključno z obdobjem po zaprtju, saj predstavlja eno ključnih podlag za dolgoročno varnost, morebitne prihodnje varnostne presoje ter izvajanje monitoringa in vzdrževanja zaprtega odlagališča.
Sistem upravljanja znanja mora biti sestavni del sistema vodenja organizacije in se redno posodabljati na podlagi novih raziskovalnih rezultatov, obratovalnih izkušenj, razvoja znanstvenih spoznanj ter sprememb zakonodaje in mednarodnih standardov (ZVISJV-1, 101. člen - vsebina varnostnega poročila; 122. člen - razvoj stroke in prenos znanja v okviru obvezne državne gospodarske javne službe; JV5, 12. člen - pripravljenost za razgradnjo).
[bookmark: _Toc233722237][bookmark: _Toc241658511] Odgovornost za jedrsko škodo
Pri geološkem odlaganju visokoradioaktivnih odpadkov je treba upoštevati tudi pravila o odgovornosti za jedrsko škodo. Za jedrsko škodo, povzročeno v zvezi z jedrskim objektom oziroma ravnanjem z jedrskimi snovmi, velja načelo primarne odgovornosti upravljavca jedrskega objekta. Upravljavec mora zato v skladu s predpisi s področja jedrske in sevalne varnosti zagotavljati ustrezne ukrepe za preprečevanje jedrske škode ter izpolnjevati obveznosti, ki izhajajo iz veljavne zakonodaje in mednarodnih konvencij s področja odgovornosti za jedrsko škodo. Skladno z mednarodnimi konvencijami o odgovornosti za jedrsko škodo morajo uporabniki zagotoviti finančno jamstvo v višini odgovornosti, ki jo določa nacionalna zakonodaja države, v kateri se nahaja odlagališče radioaktivnih odpadkov oziroma tako imenovana država, v kateri se nahaja objekt, in ne manj kot znesek, določen v veljavni konvenciji o jedrski odgovornosti.[footnoteRef:3]  [3:  NEA (2023), Deep Geological Repositories and Nuclear Liability, OECD Publishing, Pariz] 

Slovenska ureditev med jedrske objekte izrecno uvršča tudi objekte za skladiščenje, predelavo, obdelavo in odlaganje jedrskega goriva ali visokoradioaktivnih odpadkov (ZVISJV-1, 29. točka 3. člena). Po Zakonu o odgovornosti za jedrsko škodo (ZOJed-1) je za jedrsko škodo, povzročeno s posamezno jedrsko nesrečo, določena objektivna odgovornost uporabnika jedrskega objekta, pri čemer je višina njegove odgovornosti omejena. Za škodo, ki izvira iz jedrske naprave, ki ni jedrski reaktor, je določena posebna omejitev, in sicer do višine 70 milijonov eurov (ZOJed-1, drugi odstavek 4. člen).
[bookmark: _Toc228003443][bookmark: _Toc189387108][bookmark: _Toc241658512]Reference
Te praktične smernice so narejene na podlagi slovenske zakonodaje, dokumentov Mednarodne agencije za atomsko energijo in drugih standardov. Pri podrobni razlagi smernic si stranke lahko pomagajo predvsem s prvo referenco.
1. Geological Disposal Facilities for Radioactive Waste, IAEA Specific Safety Guide No. SSG-14, IAEA, Dunaj (2011)

Uredba o območjih omejene rabe prostora zaradi jedrskega objekta (UV3; Ur. l. RS, št. 195/26)
Zakon o urejanju prostora (ZUreP-3; Ur. list RS, št. 199/21, 18/23 – ZDU-1O, 78/23 – ZUNPEOVE, 95/23 – ZIUOPZP , 23/24, 109/24 in 25/25 – odl. US)

Zakon o varstvu okolja (ZVO-2; Ur. list RS, št. 44/22, 18/23 – ZDU-1O, 78/23 – ZUNPEOVE, 23/24 in 21/25 – ZOPVOOV)

Resoluciji o nacionalnem programu ravnanja z radioaktivnimi odpadki in izrabljenim gorivom za obdobje 2023–2032 (ReNPROIG23–32; Ur. list RS, št. 14/23)

Pogodba o ustanovitvi Evropske skupnosti za atomsko energijo (EURATOM)
Disposal of Radioactive Waste, IAEA Specific Safety Requirements No. SSR-5, IAEA; Dunaj (2011)
Zakon o odgovornosti za jedrsko škodo (Ur. list RS, št. 77/10, 100/25 – ZS-1 in 12/26)
Deep Geological Repositories and Nuclear Liability, NEA (2023), OECD Publishing, Pariz
Monitoring for Protection of the Public and the Environment, IAEA General Safety Guide No. GSG-19, IAEA, Dunaj (2025)

